«Энг катта қўрққаним Сирдарё ИЭС ёниб кетмасин дедим». Шавкат Мирзиёев — энерготизимдаги муаммо ҳақида – Газета.uz\nLotinchada 29 январ 2022, 22:06 Сиёсат\n«Менимча» кўрсатувининг навбатдаги сонида президент Шавкат Мирзиёев мамлакатда 25 январь кунидан бошлаб кузатилган энергоинқироз ҳақида фикр билдирди. Кўрсатув Ўзбекистон24 телеканалида эфирга узатилди.\n«Кеча мен нимага биринчи бўлиб ОАВларга чиқинглар, гапиринглар, айтинглар дедим. Ҳеч нима яширмаслик керак, офат келди. Уни ким кутганди?.. Одамлар саросимага тушиб қоларди. Кеча биз жуда катта информацион хуруж қилдик. Ҳар бир дақиқани, метродан қанчани олиб чиқдик, тоғдан қанчани олиб келдик, мошинада қанча бўлди, нечта светофор ўчди, ЙПХ ходими қаерда турибди, телефонни ёқиб бақирдик. Бақиртирдим буларни (раҳбарлар назарда тутилмоқда — таҳр.)», — деди у.\nДавлат раҳбари 26 январь куни одамлар кўриши, саросимага тушмаслиги учун бош прокурор Ниғматилла Йўлдошев ва ички ишлар вазири Пўлат Бобожоновга пиёда юринглар деб топшириқ берганини айтди.\n«Кечаси билан ҳеч ким ухлагани йўқ. Нимага ухламадик? Биронта одамни йўқотмайлик деб ҳаракат қилдик», — деди у.\nУнинг сўзларига кўра, энерготизим жуда мукаммал эканлиги, электр ҳисоблагични очиб, улаш билан иш битмаслигини қайд этди. «Жуда катта хатар келди. Бир кунда ҳамма нарсани ўчириб ташлади», — деди президент.\nҚолаверса, у блэкаут вақтида кўпроқ нимадан қўрққанини маълум қилди.\n«Менинг энг катта қўрққаним [Сирдарё ИЭС] станция ёниб кетмасин, дедим. 1982 ё 1983 йил Сирдарёда олтита энергоблок ҳам ёниб кетган. Ҳозиргидек авария бўлган. Агар шунақа бўлганда, ҳозир нима қилардик? Бир одам ўлмасин деб, ҳар дақиқада Абдулла Ниғматовичга [бош вазир Абдулла Арипов] одамлар билан гаплашинг, эҳтиёт бўлайлик [дедим]. Кеча неча фоизга оқарди сочимиз? Кечаси билан неча марта гаплашдик?», — деди Шавкат Мирзиёев.\nЭслатиб ўтамиз, 25 январь куни KEGOC бошқаруви раиси ўринбосари Бакитхан Жазикбаев «Настоящее время»га берган интервьюсида Ўзбекистондаги Сирдарё ИЭСда авария юз бергани, буни оқибатида станциянинг 4та энергоблоки ишдан чиққанини айтган эди. Бу Қозоғистон энергетика тизимидаги кучланишнинг ошишига олиб келди.\n26 январь куни Ўзбекистон Энергетика вазирлиги бошқармаси бошлиғи Абдумалик Назиров Сирдарё ИЭСда носозлик юз берганини тасдиқлади: «1600 МВтлик катта қувват йўқотилди (ИЭСнинг умумий қуввати 3200 МВт — таҳр.). Аварияга қарши ҳимоянинг [ишга тушиб кетиши] натижасида бутун республика бўйлаб ишлаб чиқариш объектлари тизимдан узиб қўйилди.\nЖума куни Қозоғистоннинг KEGOC электр тармоқлари оператори минтақа энергия тизимидаги узилишлар Ўзбекистондаги Сирдарё ИЭСда содир бўлган қисқа туташув туфайли юз берганини яна бир марта тасдиқлади.\nМаълумот ўрнида 25 январь куни бошланган энергоинқироз ортидан электр энергия, ичимлик ва иссиқ сув ҳамда газ таъминотидаги узилишлар 28 январь кунига келиб тўлиқ қайта тикланди.\nЎзбекистон бўйлаб свет, газ ва ичимлик суви тўлиқ тикланди 28 январ 2022, 14:54


Главная / Жамият / ҚАЛБ ПОКЛИГИ – САОДАТ КАЛИТИ\nҚАЛБ ПОКЛИГИ – САОДАТ КАЛИТИ\nЎзбекистон мусулмонлари идораси раиси буйруғи билан қори Ёқубжон Мансуров туманимиздаги Хожа Аҳрори Валий масжиди имом-хатиби этиб тайинланди.\nШу муносабат билан биз ҳожи Ёқубжон Мансуровга бир нечта савол билан мурожаат қилдик.\n- Ассалому алайкум, ҳурматли домла. Фурсатдан фойдаланиб, табаррук ва нуфузли даргоҳда имом-хатиб этиб тайинланганингиз билан газетамиз муштарийлари номидан қутлаймиз ва масъулиятли ишингизга омад тилаймиз.\n- Ва алайкум ассалом ва раҳматуллоҳу ва баракотуҳу. Табрик ва тилаклар учун бир олам ташаккур. Аввало, Яратганга ҳамду сано ва холисона шукроналаримизни айтурмизки, бизларни муқаддас ислом дини таълимотига амал қиладиган, ўзини танишиб, буйруқ ва таъқиқларга риоя қиладиган, суюкли пайғамбари Муҳаммад Мустафо (солаллоҳу алайҳи ва саллам) нинг суннати сонияларига бақадри ҳол эргашадиган имонли, ихлосли, ибодатли бандаларидан қилди.\nМаълумки, дин инсон учун энг муқаддас таълимот, имон-эътиқод эса киши учун энг зарурий эҳтиёждир. Аммо одам хотиржам ибодат қилиб, Парвардигорга илтижо қила олмас экан, ҳаётидан ҳаловат топа олмайди. Шукроналар бўлсинки, мустақиллик боис, диний эътиқодимиз даҳрийлик исканжасидан озод бўлди. Алҳамдулиллоҳ, жума ва ҳайит кунлари бутун диёримиздек, бизнинг Хожа Аҳрори Валий жоме масжидини ҳам илоҳий бир файз қамраб олмоқда.\nШунинг учун ҳам намозгузаронликдан сўнг дуога қўл кўтариб, Яратгандан мустақил Ўзбекистонимизга мусаффо осмон, халқимизга фаровон турмуш, деҳқону боғбонлар ишига барака ва албатта Президентимиз фаолиятига улкан омадлар тилаймиз. Зеро, муҳтарам юртбошимиз бошқа соҳалар қатори диний маърифат, маънавий ахлоқий масалаларга ҳам жиддий эътибор бериб, "Жаҳолатга қарши маърифат" деган олтиндан қиммат ғояни илгари сурдилар. Мақсад - ҳар бир ота-она ўз фарзандига одоб-ахлоқ намуналарини, ватанпарварлик ҳис-туйғуларини, ёши катталарга эҳтиром-ҳурматни, волидайи мукаррамага меҳр ва итоаткорликни, оила аъзоларига раҳмдиллик ва меҳрубонликни, ўз жуфти ҳалолига ҳақиқий муҳаббат ва содиқликни, қўни-қўшниларга оқибат ва чиройли муносабатни, қавм-қариндошларга саховат-мурувватни, атрофдаги барча одамларга инсонпарварликни, кўпроқ китоб ўқишни, хуллас маънавиятли бўлишни синдиришдир.\nАйни пайтда, фарзандларимизнинг илми, тарбияли, одобли, ватанга садоқатли бўлиб вояга етишида имом-хатибларнинг ўрни беқиёс. "?ар бир таълим муассасасига бир имом" шиори остида ўтказилаётган учрашувларда биз, дин вакиллари ёшларимизга мусулмончиликнинг асоси ҳисобланган ақида илмини муносиб тарзда сингдириш, динимизнинг асл моҳиятини англатиш орқали уларда турли ёт оқимларга қарши иммунитетни мустаҳкамлашга ҳисса қўшиб келаяпмиз.\n- Ислом дини инсонни азиз ва мукаррам зот сифатида улуғлаган ҳамда унинг руҳий ва маънавий жиҳатдан комилликка етишга катта эътибор қаратган. Шундай эмас-ми?\n- Жуда тўғри айтдингиз. Аллоҳ таолонинг охирги ва мукаммал, барча замонлар ва маконларга мос келадиган Ислом дини кишининг зоҳиран ҳам ботинан ҳам пок бўлишга чақиради. Зеро қалб поклиги-саодат калити.\nАллоҳ таоло ўз каломи мажидида қуйидагича марҳамат қилган:\n"У кунда на мол-давлат, на бола-чақа фойда беради. Аллоҳ ҳузурига солим-тоза қалб билан келган кишиларгина фойда беради" ("шуаро" сураси, 88-89 оятлар) ва мазкур оятга назар солсак, бандага фойда берадиган нарса тоза, маънавий кирлардан пок бўлган қалб соҳиби бўлиши экан.\n- Маърифатпарвар ҳамшаҳримиз Маҳмудҳожа Беҳбудий ўтган асрнинг бошида тўй ва аза деган бу икки қаттол душман ҳаётимизга эгов, оёғимизга тушов бўлиб келаётганини таъкидлаган эди.\n- Исроф динимизда қаттиқ қораланган. Қуръони Каримда унинг зарари ва мазаммати ҳақида бир неча ояти каримлар бор. Аллоҳ таоло мўминларни бундай сифатлайди: "Улар эҳсон қилганларида исроф ҳам, хасислик ҳам қилмасалар, (тутган йўллари" бунинг ўртасида-мўътадилдир". (фурқон сураси, 67 оят). Лекин таассуфлар бўлсинки, аксарият ҳолларда маъракалар исрофгарчиликка айланиб қолаётганига шоҳид бўлаяпмиз. Қизиғи шундаки, озиқ-овқат маҳсулотлари қимматми ёки арзон, фарқи йўқ-исроф қилиняпти. "Ямоннинг бир қилиғи ортиқ" деганларидек, айрим бойвачча акаларимиз "тўй" деган томошада бизнинг сўм эмас, ҳатто Америка долларини манманлик қилиб, "хўжакўрсинга" хазондек сочадиганларни кўриб, ҳайрон қоласиз. Агар ушбу маблағларнинг бир қисмини хайрли мақсадларга, масалан, ўзлари яшайдиган маҳалладаги ночор оилаларга ёки мактабларга бадиий китоб ҳадя қилишга сарфласалар, савоб иш бўларди.\nГоҳ-гоҳ худойи, бегоҳи жума сингари маъракаларга борамиз. Дастурхон устидаги ноз-неъматларни кўриб ҳайратингиз ошади, - бу аза маросимими ёки дабдабаликми?\nБугунги кунда кимўзарига қилаётган маросимларимиз саховат эмас-исрофгарчилик! Унутмайлик, хайр-эҳсон ва зиёфат беришдан мақсад-муҳтожларга моддий ёрдам кўрсатишдир.\n- Афсуслар бўлсинки, ҳозирги кунда ана шу маъракаларни баъзи инсонлар бировнинг ҳақини, мол-мулкини алдов ва фирибгарлик йўллари билан қўлга киритишдан, бу амаллари гуноҳи азим эканлигидан қўрқмасдан қиляптилар.\n- Ҳақ гап қарз олиб бермай юриш, ўғрилик, порахўрлик, судхўрлик, таъмагарлик, хиёнат яъни ҳаром йўл билан ўзганинг молини ейишга киради. Динимизнинг асосий манбалари Қуръони карим ва ҳадиси шарифларда ҳалол ризқ топишга тарғиб қилинади. Шу билан бирга, ҳаромдан ҳазар қилиш, нопок нарсалардан йироқ бўлиш, ким бунга амал қилса, дунё ва охиратда улкан ажрларга эга бўлишини ҳам баён қилиб ўтади. Ҳалол ризқ топиб, ҳалол ейишнинг инсон ҳаётига жуда катта фойдалари ва беҳисоб баракаси бор. Жумладан, ҳалол меҳнат билан ҳалол ризқ еган одамга, хайрли ишларга, оила аъзолари ҳам салоҳиятда, тинчлик-хотиржамликда ҳаёт кечиради. Ва ҳалол луқма еб катта бўлган кишилар ҳар қандай ҳолатда ҳам ҳаромдан ҳазар қилади, нафс истакларига қул бўлмайди.\nБанданинг вазифаси Аллоҳ берган бу неъматларнинг шукрини қилиш, уларни тежаб-тергаб, исроф қилмай ишлатиш, Парвардигорнинг берганига рози бўлишдир.\n- Аллоҳнинг амрисиз кипригимизни қимирлата олмайдиган ожиз инсонмиз. Ҳатто бозорда даллол бўлиш Парвардигор амри билан, дейишади. Сизнинг вилоят имом-хатиби муовини ва табаррук зиёратгоҳ Носириддин Убайдуллоҳ Хожа Аҳрори Валий жоме масжидига имом-хатиб бўлишингизга нима сабаб бўлди?\n- Кутилмаган савол ( суҳбатдошим юзида чиройли табассум балқди) сир эмас, истиқлолгача мамлакатимиз бўйича саноқли киши диний маълумотга эга эди. Раҳматли бобом ва падари бузургворим тақводор шахс бўлганлар. Шу боис мен мактабга бормасдан араб алифбосини ўргандим ва муқаддас китобимиз Қуръони карим оятларини ёдга олишга киришдим. Самарқанд шаҳридаги Мотрид маҳалласидаги ўрта мактабни битириб, Бухорои Шарифдаги Мир Араб мадрасаси, шундан сўнг имом Бухорий номидаги Тошкент ислом олийгоҳида таҳсил олдим. Бир муддат Хожа Исҳоқи Валий жоме масжидида фаолият олиб бордим. Охирги йилларда вилоят имом-хатиби муовини ва айни пайтда Хожа Аҳрори Валий жоме масжидида имом-хатиб вазифасини ҳам бажараяпман. Уч йил аввал Маккаву Мадинани зиёрат қилиш бахти насиб этди. Аммо ана шу мартабага эришишда раҳматли отамдан ташқари Шайх Муҳаммад Содиқ Муҳаммад Юсуф, Мустафоқул Меликзода Эркин домла, Саид Жамол ва бошқа устозларимнинг хизматлари каттадир. Илмий ва диний китоблардан ҳам миннатдорман. Зеро яхши асар инсон қалбини ёритади ва шу заминда мустаҳкам туришга ёрдамлашади. Энг қадрли, энг доно ва нафосатли нарсаларнинг барчаси китобда мужассам. Ўқиш-тафаккур ва ақлий камолот манбаидир. Ҳозир мен улуғ аллома Шайх Саъдий Жалолиддин Румий, Хожа Аҳрори Валий асарларини такроран варақлаб, зерикиш дамларини чексиз ҳузур-ҳаловат лаҳзаларига айлантириш билан банд.\nУнутмайлик, Шарқ халқларида устоз, муаллим, мударрис, донишманд шахсларнинг иззат ва ҳурматини юқори деб, билган. Аммо шогирд устозни ҳурмат қилиши ва унинг меҳнатини қадрламоғи керак.\n- Ривоят қилинишича, Довуд алайҳиссалом темирчи, Одам алайҳиссалом деҳқон, Нуҳ алайҳиссалом дурадгор, Идрис алайҳиссалом чевар ва Мусо алайҳиссалом чўпон бўлганлар.\n- Мусулмон кишининг ризқ талабидаги фаоллиги, яъни ҳаракати исломдаги асосий рукнлардан биридир. Мен учун дарахтларга шакл бериш, деҳқончилик ишлари жон-дилимдир. Вақт топиб спорт билан шуғулланаман. Нақшбандия тариқатида ибратомуз шиор бор: "Дил ба ёру даст ба кор", яъни кўнгил Оллоҳга, қўл ишга. Бир сўз билан айтганда, динимизда роҳиблик, бир уйга қамалиб олиб, жамиятдан айро ҳаёт кечиришга тарғиб йўқ. Балки доимо фаолиятда бўлиш ҳам руҳан, ҳам жисмонан соғлом бўлиб, ўзи ва ўзгаларга фойдали инсон бўлиш талаб этилади. "Соғлом танда-соғлом ақл" деган гўзал нақл ҳам бор.\n- Марҳумларни дуо ва яхши сўзлар билан ёдга олиш савоб. Пайғамбаримиз ( с.а.в) вафот этганда саҳобалар қабр устида нутқ сўзлаб, уларни эҳтиром қилганлар. Лекин ҳозирги кунда дин вакиллари марҳум ҳақида, ўлим барҳақ эканлиги тўғрисида жаноза пайтида фақат ўзлари гапирмоқдалар. Марҳумнинг ҳамкасбларига, ёру биродарларига видоъ сўзини айтишса, савоб иш бўларди...\nМенимча майитларга дуои хайр кифоя.\n- Мўҳтарам домла, суҳбат боқий, янги йилда истакларингиз.\n- Аллоҳ таоло барчамизни ўз ҳидоятига бошласин. Гуноҳлардан ўзи асрасин. Барча амалларимизни Унинг розилиги учун адо этишимизни насиб айласин. Эл-юртимизда тинчлик-осоишталик доимий бўлсин. Ва Парвардигор марҳумларни раҳматига олсин, маконларини жаннат айласин. Омин!\n- Суҳбат ва дуо учун раҳмат.\nжурналист Зоҳир Ҳасанзода\nДата добавления: 08/01/2022 16:16; Просмотров: 287


Ўзбекистон Қозоғистоннинг энг йирик савдо ҳамкорлари ТОП-5 рўйхатига кириши мумкин. Шу йил 9 ойида ўзаро товар айирбошлаш ҳажми 2,9 млрд $дан ошди.\nТуркистонда III минтақалараро ҳамкорлик форумида Қозоғистон бош вазир Асқар Мамин ва Ўзбекистон бош вазири Абдулла Арипов савдо-иқтисодий, инвестиция, қишлоқ хўжалиги, транспорт, сув-энергетика ва туризм соҳаларда ҳамкорлик қилиш масалаларини муҳокама қилишди.\n✍🏻Машинасозлик, агросаноат, қурилиш материаллари, электротехника, тиббиёт буюмлари ишлаб чиқариш бўйича 611,3 млн $ 54та шартнома имзоланди.\nОролбўйи экологик муаммоларини ҳал этиш бўйича қўшма лойиҳалар давом этади. “Орол денгизининг қуриган тубида саксовул плантацияларини экиш бўйича саъй-ҳаракатларни бирлаштиришни таклиф қиламиз, – деди Қозоғистон бош вазири.\nКиритилди: 21:31 27.11.2021. Ўқилди: 1826 марта. Фикрлар сони: 0 та.\nЭнергетика вазирлиги газ таъминоти қанча муддатда тўли...


Қўллаш учун яроқсиз дори воситалари ва тиббий буюмлар уларнинг эгаларининг ёки суднинг қарори бўйича…\nИжтимоий аҳамиятга эга дори воситалари ва тиббиёт буюмларига эҳтиёж қандай маълумотларни эътиборга о…\nGDP бўйича сертификат олиш учун ким ўқиши керак?\nХалқаро патентланмаган ном нима?\nЗарур амалиётлар (GxP) сертификатини беришни ёки тасдиқлашни рад этишга қандай сабаблар асос бўлади?\nХотин-қизлар ва эркакларга давлат томонидан тенг ҳуқуқ ва имкониятлар кафолатланади, уларни жинси бў…\nGMP - Good Manufacturing Practice - Зарур ишлаб чиқариш амалиёти деган маънони англатади\nAнтисептик дори воситаларининг импорт қилинган ва ишлаб чиқарилган 6 ойлик динамик таҳлили\nВирусга қарши импорт қилинган ва ишлаб чиқарилган дори воситаларининг олти ойлик динамик таҳлили\nЗамбуруғга қарши импорт қилинган ва ишлаб чиқарилган дори воситаларининг олти ойлик динамик таҳлили\nПсихотроп моддалар дейилганда қандай моддалар тушунилади?\nБактерияга қарши импорт қилинган ва ишлаб чиқарилган дори воситаларининг олти ойлик динамик таҳлили\nТиббиёт ниқоблари Тиббий буюмлар рўйхатидан чиқарилганми?\nДорихоналар фармацевтика фаолиятини амалга ошириш учун берилган лицензиянинг рақами, амал қилиш мудд…\nРецепт билан бериладиган дори воситаларининг рекламасига қандай ҳолларда йўл қўйилади?\nЭнди лицензиялар бериш, уларнинг амал қилиш муддатини узайтириш ва уларни қайта расмийлаштиришда лиц…\nШифокорлар қуйидаги маҳсулотларни биргаликда қабул қилишдан қайтаришади


ЎзА - “Шарқ тароналари” халқаро мусиқа фестивалига тайёргарлик қизғин давом этмоқда\n07.08.2017 17:51 Чоп этиш версияси\nРеспублика “Тасвирий ойина” ижодий уюшмаси раиси И.Латипов, фестиваль матбуот хизмати раҳбари С.Остонов, Самарқанд вилояти ҳокими ўринбосари А.Умаров ва бошқалар Биринчи Президентимиз Ислом Каримов ташаббуси билан 1997 йилда ташкил этилган мазкур халқаро тадбир бугунги кунда жаҳон миқёсида нуфузли санъат анжуманига айланганини таъкидлади.\nХалқлар ўртасида дўстлик ва ҳамжиҳатликни мустаҳкамлаш, мамлакатимизнинг жаҳон ҳамжамиятидаги нуфузини ошириш, бой тарихимиз, бетакрор маданиятимизни тарғиб этишни мақсад қилган фестиваль иштирокчилари сафи йилдан-йилга кенгайиб, ер юзининг барча қитъаларини қамраб олди. Кўплаб давлатлар тадбирнинг доимий иштирокчиларига айланди.\n– Ҳозиргача дунёнинг юздан ортиқ давлати вакиллари ҳамда ЮНЕСКО, Шанхай ҳамкорлик ташкилоти, Халқаро фольклор санъати ташкилоти, Осиё тараққиёт банки сингари йирик тузилмалар фестивалда иштирок этди, – дейди “Шарқ тароналари” ўн биринчи халқаро мусиқа фестивали ижрочи директори Т.Холиқов. – Бу йилги фестивалда ҳам сайёрамизнинг турли минтақаларидан 120 га яқин жамоа қатнашиши кутилмоқда. Қозоғистон, Исроил, Эрон, Россия, Бельгия, Италия, Канада, Бразилия, Грузиядан бир нечтадан мусиқа жамоалари иштирок этиш истагини билдириб, дирекциямизга мурожаат қилди. Бугунги кунгача улар орасидан 38 жамоа саралаб олинди. Ўн биринчи фестивалда илк бор Ямайка, Малави, Мяньма ва Уругвай давлатларидан вакиллар иштироки кутилмоқда. Юртимиздан ҳам 20 га яқин мусиқий жамоадан танловда қатнашиш истаги билдирилган бўлиб, айни пайтда саралаш жараёни давом этмоқда. Умуман, бу йил 56 давлатдан 250 нафар хорижлик санъаткорнинг Самарқандга келиши режалаштирилган.\n“Шарқ тароналари” халқаро мусиқа фестивали дирекцияси бир қатор хорижий давлатлардаги халқаро санъат фестиваллари билан ҳамкорлик ўрнатган. Жумладан, Жанубий Кореянинг "Андонг" халқаро фестивали, Хитойнинг "Шанхай халқаро санъат" фестивали вакиллари “Шарқ тароналари”га меҳмон сифатида таклиф этилган. ЮНЕСКО, Мустақил давлатлар ҳамдўстлиги, Европада хавфсизлик ва ҳамкорлик ташкилоти масъул ходимлари, бир қатор давлатларнинг расмий вакиллари фахрий меҳмон сифатида келиши кутилмоқда.\nБу йил фестиваль доирасида “Шарқ халқлари мусиқа маданияти миллий анъаналарининг шаклланиши ва ривожланиши” мавзусида илмий-назарий конференция ўтказилади. Унда 20 дан ортиқ хорижлик таниқли мусиқашунос олим, мутахассис ўз маърузалари билан иштирок этади.\nФестивалнинг аҳамиятини янада ошириш, дунё ҳамжамияти эътиборини Ўзбекистон мусиқа маданиятига қаратиш мақсадида хорижлик мутахассислар иштирокида 20 дан ортиқ махсус давра суҳбати, тақдимот ва маҳорат дарслари ўтказиш режалаштирилган.\nАнжуманда фестивалга тайёргарлик бўйича шакллантирилган ишчи гуруҳлар фаолияти, Самарқанд шаҳрида амалга оширилаётган бунёдкорлик ва ободонлаштириш ишлари ҳақида ҳам атрофлича маълумот берилди.


Бироқ мамлакатимизнинг кўплаб манзиллари сингари Наманган шаҳрининг бош харитасида ҳам бир пайтлар бундай белгилар саноқлигина бўлганини кўпчилик яхши эслайди. Негаки, собиқ тузум давридаги бир ёқлама сиёсат ҳар қандай ўзгариш ва янгиланишлар олдига баланд ғов ҳамда тўсиқлар қўйгани ҳеч кимга сир эмас. Шукрки, давр, онгу тафаккуримиз ўзгарди. Истиқлол шарофати билан бунёдкор халқимиз яратувчанлик иштиёқини тўла-тўкис намоён этиш, ўз Ватани, қишлоғу маҳалласи, хонадонини обод қилиш имконига эга бўлди. Эзгу ташаббуслар, хайрли юмушлар сари кенг йўл очилди. Ана шундай шароитда юртимизнинг барча ҳудудида бўлгани каби Наманганда ҳам аҳолининг фаровон турмуш кечириши учун зарур шарт-шароитлар яратишга алоҳида эътибор қаратила бошланди.\nБевосита Юртбошимиз ташаббуси ва тавсиялари асосида шаҳарда кенг кўламли бунёдкорлик ҳамда ободонлаштириш ишлари олиб борилди. Бундан саккиз йил аввал қайта ишлаб чиқилган ҳудуднинг бош харитаси эндиликда янги тураржой мавзелари, кенг ва равон кўчалар, қўшимча равишда қурилиши мўлжалланган замонавий ижтимоий инфратузилма иншоотларини акс эттирувчи юзлаб белгилар билан тўлдирилган. Аҳамиятли жиҳати, бу жараёнда давлатимиз раҳбарининг наманганликлар билан учрашувлар чоғида ҳудудни ривожлантириш, уни янада гўзал ва обод масканга айлантириш юзасидан билдирган фикрлари, кўрсатган йўл-йўриқлари бош мезон қилиб олинди.\nПрезидентимиз ҳар бир шаҳарнинг ўзига ярашган маркази, бош майдони бўлиши кераклиги, Наманганда уни шундай чиройли ҳамда замонга мос қилиб барпо этиш лозимлигини, бу ерга келаётган меҳмонлар ҳам, шаҳар аҳли ҳам унга талпинадиган бўлиши зарурлигини таъкидлаган эди. Ушбу тавсия-лар Наманган шаҳарсозлигида туб бурилиш даврини бошлаб берди. Оппоқ устун устида кўкка парвоз қилиб турган жуфт турна асос қилиб олинган Тинчлик майдони бугун файзли масканга айланган. Эндиликда ёшларнинг энг қувончли дамлари шу жойда ўтаётир, янги оила қураётган келин-куёвлар бу гўшани зиёрат қилиб, бахту иқболи, орзу-умидларини тинчлик, хотиржамлик рамзи бўлган турналарнинг сарбаланд парвози билан боғламоқдалар. Бобур номидаги маданият ва истироҳат боғи, бошқа кўплаб -маданий иншоотлар билан уйғунлашиб кетган яхлит меъморий ансамбль кўринишидаги бош майдон ҳамда унинг атрофидаги яшиллик киши кайфиятига кайфият қўшади.\n— Кейинги йилларда амалга оширилган бунёдкорлик ишлари вилоятимиз маркази қиёфасини бутунлай ўзгартириб юборди, — дейди “Нуроний” жамғармаси шаҳар бўлинмаси раиси Анваржон Насриддинов. — Бунда давлатимиз раҳбарининг 2009 йил 6 августдаги “Наманган шаҳрини 2009 — 2012 йилларда ободонлаштириш ва ижтимоий инфратузилмасини ривожлантириш бўйича чора-тадбирлар Дастури тўғрисида”ги қарори муҳим омил бўлганлигини алоҳида таъкидлаб ўтиш лозим. Шаҳар меъморий ечимини тубдан яхшилаш, муҳандислик-коммуникация тармоқларини комплекс жойлаштириш ҳамда ривожлантиришни таъминлаш, бу орқали аҳоли учун муносиб турмуш шароитини яратиш кўзда тутилган мазкур Дастур ижроси вилоят маркази тараққиётида ҳал қилувчи ўрин тутди. Бугун ана шу эзгу ташаббуслар самарасини ҳар бир маҳалла, ҳар бир мавзедаги янгиланишлар, қолаверса, шаҳар аҳолиси ҳаётидаги ўзгаришларда яққол кўриб турибмиз. Эътиборлиси, бундай чора-тадбирлар ижроси учун барча манба ҳисобидан 324,5 миллиард сўмдан ортиқ маблағ йўналтирилди.\nНаманганликлар собиқ А. Раҳимов кўчасининг яқин ўтмишдаги манзарасини яхши эслашади. Унда жойлашган ёғ-мой корхонасидан чиққан ёқимсиз ҳид ва чанг кечаю кундуз ҳавони ифлослантириб келарди. Шу туфайли завод шаҳар ташқарисига кўчирилиб, ўрнида янги тураржой даҳаси бунёд қилинди. Бу ерда тикланган 8 та кўп қаватли бинодаги 190 та хонадонда, асосан, ёш оилалар истиқомат қилаяпти. Янги даҳа аҳли таклифи билан бу манзилга Истиқлол кўчаси, дея ном берилди.\n— Уйларимиз фойдаланишга топширилганидан кўп ўтмай, ёнгинамизда “Баркамол авлод” спорт мажмуаси қуриб битказилди, —дейди кўп қаватли уйларнинг биридаги қулай ҳамда шинам хонадонда истиқомат қилаётган оила бошлиғи Алишер Жавҳаров. — 4 гектар майдонни эгаллаган мажмуада минг ўринли стадион, сузиш ҳавзаси, енгил атлетика ва минифутбол манежи, бокс, оғир атлетика ҳамда кураш заллари мавжуд бўлиб, уларда ёшлар спортнинг 14 тури билан шуғулланишаяпти. Жисмоний чиниқиш масканида яратилган шароитга кишининг ҳаваси келади. “Баркамол авлод” мусобақаларининг бундан икки йил аввал вилоятимизда ўтказилган республика босқичи иштирокчилари спортнинг бир неча тури бўйича шу мажмуада баҳслашдилар, мусобақалар чоғида янгидан-янги иқтидорлар номи кашф этилди.\nДастур доирасида қайта қурилган Алишер Навоий ва Бобур шоҳкўчаларидаги янгиланишлардан ҳам кўз қувнайди. Айниқса, собиқ маданият саройи реконструкция қилиниб, “Ёшлар маркази”га айлантирилгач, йигит-қизларнинг бўш вақти мазмунли ўтиши учун қўшимча шарт-шароитлар юзага келди. Бобур шоҳкўчасидаги янги кўп қаватли тураржой бинолари, коттеж кўринишидаги уйларда юзлаб оилалар ҳовли тўйларини ўтказишди.\n— Шаҳримиздаги ободлик бевосита кўнгилларга ҳам кўчаётганини айтмайсизми?! — дейди тадбиркор Абулҳамид Сотволдиев. — Атрофда амалга оширилаётган бунёдкорлик ишларининг миқёси шу қадар кенгки, қараб туриб, ғайратинг тошади, беихтиёр эзгу юмушларнинг иштирокчисига айланиб, дилингда янги ғоялар туғилади. Тўрақўрғон ҳамда ўирвонсой кўчалари ҳам ана шундай саъй-ҳаракатлар натижасида бутунлай янгиланди. Транспорт қатнови учун анча торлик қилиб қолган, ён-атрофи эски бинолардан иборат бўлган бу ҳудудлар чирой очди. Йўлнинг икки ёқасидаги савдо, маиший хизмат, умумий овқатланиш, сервис шохобчалари, бири-биридан кўркам бинолар бу ерда яшовчилар учун катта қулайлик яратди.\nАйтиш лозимки, шаҳарни қайта қуриш билан боғлиқ тадбирларда ёшларнинг таълим-тарбия олиши, бўш вақтини мазмунли ўтказиши учун мўлжалланган иншоотлар қурилишига ҳам алоҳида эътибор қаратилмоқда. Масалан, Давлатобод даҳасида ишга туширилган “Камолот боғи”, Амир Темур кўчасидаги “Кичкинтойлар боғи” келажагимиз эгаларининг севимли масканига айланган бўлса, Алишер Навоий номидаги вилоят мусиқали драма театри биноси, Хотира майдони, Ҳуррият ва -Ибрат кўчалари кесишмасидаги сайилгоҳ, “Бахт уйи”да олиб борилган бунёдкорлик юмушлари шаҳар чиройига чирой қўшди.\nАлбатта, ижтимоий соҳадаги ўзгариш ҳамда янгиланишларнинг туб замирида иқтисодиёт ривожига қаратилаётган изчил ислоҳотлар самаралари мужассам. Шу жиҳатдан олганда, ислоҳотлар “Гуллар шаҳри” саноат салоҳияти янги қирраларини очиб юборгани ишлаб чиқаришнинг ҳар жабҳасида кўзга ташланиб турибди. Унинг яқин-яқингача фақат саноқли тўқимачилик корхоналаридан иборат саноатига замонавий, айни пайтда мураккаб технологиялар дадил кириб бораяпти. Масалан, “UzChasis” қўшма корхонасида тайёрланаётган автомобиль фара ва фонарлари мамлакатимизда ишлаб чиқарилаётган енгил автомашиналарнинг кўплаб моделларини ёритиш тизими билан таъминламоқда. “Махсус металлсаноат” масъулияти чекланган жамиятида эса транспорт воситалари учун газ баллонлари тайёрлаш йўлга қўйилди.\n— Ҳамшаҳарларимизнинг қўли гул, айниқса, ҳунармандчилик, тикувчилик соҳасига уқуви баланд, — дейди “Люкс плюс сервис” масъулияти чекланган жамияти раҳбари Аюбхон Бобомирзаев. — Кичик бизнес ҳамда хусусий тадбиркорлик ривожи учун яратилган шарт-шароитлар қўл келиб, уларнинг аксарияти ўз бизнесларини йўлга қўйган. Биласизми, ҳозир истеъмол бозорида қаерда тикилган костюм-шимларни кўпроқ харид қилишаяпти? Нокамтарликка йўйманг-у, албатта, наманганлик чеварлар томонидан тикилганини! Боиси, энг замонавий дизайндаги костюмларимиз яқин вақтгача бозорнинг олди бўлиб келган хориж маҳсулотлари билан бемалол рақобатлаша олади. Мамлакатимизнинг қайси ҳудудида бўлмасин, йигитлар куёвлик либоси учун Наманган костюм-шимларини танлашаётганини эшитиб, фахрланамиз. Бу соҳада энди ички бозордан ташқари, экспортга ҳам чиқилаяпти. Масалан, 137 киши меҳнат қилаётган бизнинг корхонамиз биргина жорий йилнинг биринчи чорагида 50 минг АҚШ долларига тенг маҳсулотни хорижга сотишга муваффақ бўлди.\nИшлаб чиқаришнинг жадал равнақи саноат салоҳиятини ошириш, шунингдек, кичик бизнес ва хусусий тадбиркорликни ривожлантиришга қаратилган ҳудудий дастур, истиқболли лойиҳалар ижроси билан чамбарчас боғлиқ. Маълумотларга қараганда, мустақилликнинг дастлабки йилларида шаҳарда 58 та саноат корхонаси фаолият кўрсатган бўлса, бугунги кунга келиб, биргина кичик бизнес субъектларининг сони 7100 дан ошиб кетди. Уларда 150 минг киши меҳнат қилаётир. Ишлаб чиқарилаётган саноат маҳсулотларининг 48,7 фоизи мазкур соҳа ҳиссасига тўғри келмоқда.\n— Яқинда вилоят Ўлкашунослик музейига кирдим, — дейди Наманган транспорт, алоқа ва ахборот технологиялари коллежи ўқувчиси Ҳамдам Мамадалиев. — Экспонатлар билан танишиш чоғида шаҳримизнинг ўтган асрдаги манзаралари акс этган суратларга кўзим тушди. Кўчалар жуда тор, бинолар ўта ғариб бўлган экан. Тўғри, биз у кунларни кўрмаганмиз. Бироқ мустақиллик иншоотлари кўз ўнгимизда қад ростлади ва бу жараён изчил давом эттирилмоқда. Бахтимиз шундаки, буюк ўзгаришларга дахлдормиз, уларнинг барчаси бизнинг келажагимиз, халқимиз ҳаётининг янада фаровон бўлишига қаратилган.\nДарҳақиқат, Ўзбекистонимиз жаҳон ҳамжамиятидаги ўрнини тобора мустаҳкамламоқда. Бу шаҳару қишлоқларимиз обод, турмушимиз фаровонлашиб бораётгани, юртдошларимиз онгу шуури юксалаётганида зоҳир. У жонажон Ватанимизнинг бир бўлаги бўлган Наманганнинг бугунги жамолида ҳам акс этиб турибди.\nМазкур рукндаги бошқа мақолалар: « Фуқаролар йиғинлари раислари ва уларнинг маслаҳатчилари сайлови қизғин давом этмоқда\tЎсимликлар муҳофазаси ва масъулият »


Блогерликнинг журналистикадан қандай фарқи бор? — Ishonch Gazetasi\nБлогерликнинг журналистикадан қандай фарқи бор?\nТалабаликнинг илк кунлари, курсдошлар билан танишаётган пайтимиз эди. Ким нимага қизиқади, ким қайдан келган, ким нима билан шуғулланган? Бир қиз: «Блогерлик билан шуғулланаман», деб қолди. Дунёда шундай касб бор экан-да! «Блогерлик чемпионатига қатнашганман», деганида бу ҳам жиддий машғулот эканига иқрор бўлдим. Бир лаҳзалик ҳайрат унинг: «Энг машҳур постим гўзаллик салонига қанча харажат кетиши ҳақида» деган сўзидан кейин якун топди.\nБу атама жамиятимизга кириб келганига кўп бўлмади. Аввал унда-бунда кўзга ташланадиган кўнгилочар мавзуларни муҳокама қилиб юрган «азаматлар» аста-секин ижтимоий масалаларга даъво қила бошлашди. Буни жамоатчилик назорати, фуқаролик журналистикаси деб ҳам таърифлашади.\n«Сўзчи ҳолин боқма, боқ сўз ҳолини…»\n«Мен сизнинг фикрингизга қўшилмаслигим мумкин, лекин уни айтишингиз учун жонимни беришга тайёрман» деган эди ғарб дунёсининг ҳақпарастларидан бири. Демократик жамиятда ҳар ким фикр айтиш ҳуқуқига эга.\nИнтернет оламида бир хабар лоп этиб пайдо бўлган чоғ унга турли муносабатлар ёғилади. Блогерлардан тортиб, оддий интернет фойдаланувчилари бири олиб, бири қўйиб мавжуд ҳодисани ё инкор этади, ё олқишлайди. Уларнинг фикрича эса, бу оламда анча-мунча обрўга эга блогерлар таъсир этади. Бу ҳодисалар ҳақида чуқур мулоҳаза ва аниқ таклифлар пайдо бўлганда, воқелик бошқа шов-шувлар орасида кўринмай кетган, интернет тили билан айтганда, «тренддан тушган» бўлади. Хўш, бундай вазиятда нима қилишимиз керак?\nМашҳур бўлишни ким истамайди, дейсиз. Ана шунча майдон турибди, одамларга ёқадиган фикр айт-да, қаҳрамон бўл. Мана, шу жойда «блогерлик синдроми»нинг бир белгиси ойдинлашади. Яъни, ўз шахсий қарашлари ва илғор фикрларга эга блогерлар қатори шов-шув кўтариб, ўз номини эл аро достон қилишга урингичлар учраб турибди.\nБлогерлар воқеалар жараёни булоқдек қайнаб ётган, мутасаддилар тайинли изоҳ бермаётган, зиёлилар эса мумтоз сукутни афзал кўраётган шароитда пайдо бўлади. Ундан «беминнат» обиҳаёт олиб «ташна»ларга узатади. Мана сизга жамоатчилик назорати ва фуқаролик журналистикаси. Аслида ҳам шундай бўлиши керакми? Жамоатчилик назоратини амалга оширувчи, бутун фаолияти шундан иборат бўлган шахслар ҳам бор-ку! Депутатлар, журналистлар, ёзувчи-шоирлар…\nДавлат раҳбарининг турткилашларидан сўнг озгина жонланган депутатлар ҳали «ўз позицияси»ни эгаллаб улгурмади. Аммо баъзи блогерлардан кўра, тезкорроқ ишлаётган депутатларнинг борлиги қувонарли.\nЖурналистларга келсак… биз жуда одоблимиз. Халққа тўғри маълумот етказиш, давлат ва жамоатчиликни муросага келтирувчи ахборотлар билан ишлаш бизнинг асосий касбий йўналишимизга айланиб қолмоқда. Бир зумда билдирилган, бир зумдан кейин бошқа йўналишга бурилиб кетаётган фикрлар пўртанасида ўзимизнинг тезкор, мулоҳазали ва рад этиб бўлмас таҳлилларимизни бериб бориш вазифасини уддалаш оғир кечмоқда. Аммо бу иш бизнинг гарданимизда. Токи, биз муаммо ҳақида гапирмас эканмиз, бошқалар бизнинг ишимиз билан шуғуллана бошлайдилар. Аммо уларнинг жазавага ўчлиги, ахборот билан ишлаш маданиятининг йўқлиги асоратлари бизнинг фаолиятимизга ўз салбий таъсирини кўрсатиши эҳтимоли бор. Айтмоқчимизки, ҳозир блогерлар от суриб юрган майдон юқорида тилга олинган соҳа вакилларининг асл ўрнидир. Токи, улар ўз ўрнида маҳкам турмас экан, ўртамиёна фикр соҳиблари жамоатчилик фикрини шакллантирувчилар бўлиб қолаверади.\nҲазрат Навоийнинг «Вале ҳар бир рост ҳам дегулик эмас» деган огоҳлантиришини бугунги ахборот оламининг бир аспекти сифатида белгилаб олиш мақсадга мувофиқ бўларди. Бугунги блогерларимиз ҳақиқатнинг беомон жарчилари сифатида халққа берилган ахборот унинг ҳаловатини ўғирлаши, уни бундан ҳам жиддий бўлган муаммолардан чалғитиши мумкинлиги, бу орқали эса кимларнингдир тегирмонига сув қуйиши мумкинлигини унутмасликлари керак.\nХўш, ахборот оламидаги номутаносибликларни қандай қилиб ўз ўрнига қўйиш мумкин? Мутасаддилар томонидан таклиф этилаётган чора блогерлик фаолиятини лицензиялаш бўлиб турибди. Бу нимани англатади ва қандай натижалар бериши кутилмоқда? Соҳа мутахассисларининг фикри билан қизиқдик.\n— Аксарият блогерлар томонидан кўтарилаётган ижтимоий муаммоларга мутасадди раҳбарлар ўз эътиборини қаратиб, улар ечимини топаётир, — дейди журналист, филология фанлари номзоди, доцент Наргис Қосимова. — Ҳаттоки, журналистикада тўрт йил ўқишнинг кераги йўқ, журналистлар уддалай олмаган ишни эндиликда блогерлар уддалашяпти, деган гаплар ҳам юрибди. Журналистлар бўлмаса, блогерлар аудиторияга сифатли ахборот етказиб бера олишадими? Журналист маълум муаммони кўтарганида, уни ҳар томонлама ўрганиб, бир нечта манба орқали мавжуд фактларни текшириб, мутасадди раҳбарлар, воқеа иштирокчиларидан интервью олиб, муаммога таҳлилий ёндашади. Бу орқали журналистиканинг асосий тамойилларидан бўлган холислик (объективлик) ва ишончлилик таъминланади.\nБлогерлар мазкур масала бўйича ўзларининг субъектив фикрларини билдиришади. Аксарият ҳолатда муаммо бир томонлама ёритилади. Албатта, журналистика асосларидан хабардор бўлган блогерлар бундан мустасно. Аммо улар жуда камчилик. Агарда мамлакатимизда журналистика бўйича таълим берадиган йўналишлар ёпилиб, содир бўлаётган воқеа-ҳодисаларни ёритиш фақатгина блогерларга қолса, тасаввур қилаверинг, журналистика сифатининг қай даражага тушишини?! Бугун «YouTube»даги машҳур россиялик ва бошқа хорижлик блогерларни, ўзимизнинг блогерларни кузатсангиз, баъзида даҳшатга тушасиз. Интернетдан фойдаланувчиларнинг аксарияти ёшлар бўлганлиги сабабли уларнинг мутлақо адабий тил меъёрларига тўғри келмайдиган нутқи, номақбул хатти-ҳаракатлари кишини ҳам таажжублантиради (тарбия маъносида), ҳам зиёли одамнинг жаҳлини чиқаради. Аввало, уларнинг мақсади кўпроқ ўз постларига лайк йиғиш. Бу орқали мўмайгина даромадга эга бўлиш мумкин.\nЎзбекистонда ўта оммалашган телеграмм месенжеридаги машҳур блогерларнинг аксарияти журналистика факультетларини битиришган. Шу сабабли улар ахборот олиш ва узатишнинг қонун-қоидалари, муаллифлик ҳуқуқи каби тушунчаларга эгадирлар. Аммо мазкур қоидаларни қўпол равишда бузаётган, фақатгина кўчирмакашлик, плагиат билан шуғулланаётганлар ҳам йўқ эмас. Демак, блогерлик фаолиятини лицензиялаш, аввало, улар журналистларнинг ўрнини босади, дегани эмас. Балки бугунги кундаги ахборот майдонидаги мавжуд информацияни узатишни тартибга солиш, блогерлар фаолиятини назорат қилиш, аудиторияга сифатли, сохта ва ёлғондан ҳоли хабарларни етказишга шароит яратиш, демакдир.\nДард борки, даво истар\nУйга меҳмон келса, уйнинг саришталиги, оила аъзоларининг муомала маданияти, уларнинг бир-бирларини тинглай олишига қараб ушбу хонадон ҳақида муайян хулоса чиқарилади. Эрамизнинг иккинчи минг йиллигида меҳмонлар дарвозамиздан эмас, энг аввало, виртуал остонамиздан ҳатлаб кирадиган бўлишди. Шу сабабдан ҳам бугун интернет орқали Ўзбекистон имижини ошириш бўйича кенг кўламли чора-тадбирлар кўрилмоқда.\nФақат бир нарсани унутмайлик. Муаммосиз уй бўлмайди. Ҳамманинг ўз муаммоси бор. Бизнинг савиямиз муаммомиз бор-йўқлиги билан эмас, шу муаммони қандай ҳал этаётганимиз билан белгиланади. Блогерлик фаолиятини чеклашга ҳеч кимнинг ҳаққи йўқ. Бу «синдром»га чалинган виртуал олам вакилларига бутун бошли халқ номидан ҳеч нарсага ҳукм чиқаришга ҳақлари йўқлигини эслатиб қўйишнинг ўзи кифоя. Фикр айтувчи ўз фикрига бошқаларни тарғиб қилар экан, бу фикрнинг тўғрилиги учун ҳам жавоб бериши керак. Шуни эслатиб қўймоқчимизки, фикрнинг масъулияти оғир, аммо унинг ортидан келаётган омма фикрини чалғитишнинг жавоби ундан ҳам оғир бўлади.\nБиринчи блог links.net — 1994 йилда коллеж талабаси Жастин Холл томонидан яратилган. Аммо у буни блог деб атамаган. «Блог» сўзи «веб-саҳифага кириш» маъносини билдирувчи «веб» ва «лог» сўзларининг бирикишидан ҳосил бўлган. Бу сўз 1999 йилда дастурчи Питер Мерхолз томонидан атама сифатида қўлланган. 1999 йил тузилган рўйхатга кўра, интернет тизимида 23 та блог мавжуд эди. 2006 йил бу кўрсаткич 50 миллионга етди.\nБлогерлик фаолиятининг ривожланиб кетишига АҚШ сиёсий ҳаёти имкон яратиб бергани айтилади. 2001 йилда «мета блоглар» — блог юритиш ҳақида тушунтирувчи блоглар оммалашиб кетди. 2003 йилда ишга тушган АДСенс реклама платформаси ишга тушиши билан блоггерлар ўз блогларидан пул ишлай бошладилар. Микроблоглар ҳам мавжуд бўлиб унга биз билган ёрқин мисол — Twitter. Facebook платформаси ҳам микроблог учун қулай майдон.\nҚисқагина ривожланиш тарихи давомида блогерлик фаолияти сиёсатга таъсир эта олувчи кучга айлана олди. Аммо унинг оммавий ахборот манбаси сифатидаги тараққиётидан кўра кишиларнинг интернет муҳитидаги онлайн персонаси тарғиботчиси сифатида ривожланиши тахмин қилинмоқда.\n(45-сон, 17 октябрь 2019 йил)\nБунёдкорлар туҳфалари Андижонда янги корхоналар фойдаланишга топширилди\nАдиб ва жамият\nСАҲИФАЛАР АРО САРСОН КИТОБХОН


19 май 2019, Тошкент вақти: 15:34\nМИРЗО УЛУҒБЕК. “Тошкент шаҳри Мирзо Улуғбек тумани Қорабулоқ (собиқ Вахш) кўчасидан мактуб йўлламоқдамиз. Кўчамиз пойтахтнинг марказий ҳудудида жойлашган, аммо у чекка қишлоқ кўчаларидан ҳам хароб. Ёғингарчилик кунлари юриб бўлмай қолади. Неча йилдан бери асфальт қиламиз деб ваъда бериб келишади. Тошкентда шундай хароб кўча борлигидан шаҳар ҳокимининг хабари бормикан? Йўғе, ҳоким бува кенг, равон йўлли маҳаллада яшайдилар-ку! У кишига бизнинг хароб кўчаларга келишнинг нима зарурати бор?!”\n(Озодлик мухбири бу иддаоларни ўрганиш давомида хабар муаллифи билан боғланди. Муштарий ўз гапларини асослаш учун мурожаатига фото илова қилган. )\nСАМАРҚАНД – “Давлат диспансери бўлатуриб, хусусий шифохонада даволанишга мажбурмиз” (ВИДЕО)\nСАМАРҚАНД – “Давлат диспансери бўлатуриб, хусусий шифохонада даволанишга мажбурмиз”\nСАМАРҚАНД. “Самарқанд вилоятидан ёзмоқдаман. Қанд касалига чалинган отам Раҳимов Нуриддин Салимовични даволатиш учун 30 апрель куни вилоят эндокринология диспансерига олиб бордим. Ундан аввал ҳам камида беш марта мурожаат қилдим. Бир ярим йилдан бери бош шифокор “жой ҳам, сахарни даволайдиган врач ҳам йўқ” дейди. охирги марта жуда қўпол муомала қилди. Беморлар 6-7 ойлаб навбат кутар экан. Ноилож дадамни хусусий клиникага ётқиздим. 6 ойдан кейин яна даволатишимиз керак. Аммо вилоят эндокринология диспансеридан умид йўқ. Давлат шифохоналар қуриб бераётган бўлса, нега биз хусусий клиникаларга қатнашимиз керак?”\n(Бу хабар Озодликка 4 май куни келди)\nҚАШҚАДАРЁ – “Сайёҳлар олдида хижолатга қолмоқдамиз”\nҚАШҚАДАРЁ. “Қашқадарё вилоятидаги автобус ҳайдовчилари номидан ёзмоқдамиз. Вилоятимиздан ўтадиган М39 йўлидаги вазият! Сайёҳларнинг “нима бу” деган саволига жавоб беролмаяпмиз, улар олдида хижолатга қолмоқдамиз. Мутасаддилар муаммони ҳал қилиб беради деган умиддамиз”.\nНАМАНГАН – “Қишлоқ аҳли сув ичадиган сойга товуқларнинг қони оқизилмоқда”\nЧОРТОҚ. “Наманган вилояти Чортоқ тумани Короскон шаҳарчасидан ёзмоқдаман. Ҳудудимиздан ўтган Чортоқсой бўйига ака-ука тадбиркорлар товуқхона очган. 30 мингтача товуқ боқилади. Тез-тез товуқ сўйилади ва жониворларнинг қони сойга оқизилади. Оқибатда қишлоқ аҳли сувини ичадиган сой ифлосланиб кетмоқда.\nСўйилган товуқларни қолдиғи далага ташланади ва у ерда итлар гала бўлиб юради.\nСЭСнинг эса бу ҳолатдан хабари ҳам йўқ. Сой бўйида товуқхона қуриш, жониворларнинг қонини сувга оқизиш қонунчиликка тўғри келадими?”\nЖИЗЗАХ – “Газ баллони белгилангандан қиммат сотилмоқда”\nЗОМИН. “Жиззах вилояти Зомин тумани Гулистон ҚФЙдан ёзмоқдамиз. Бизга етказиб берилаётган газ баллони нархидан норозимиз. Машинага 19 минг сўмдан деб ёзиб қўйилган, аммо бир йилдан буён 24 минг сўмдан тўлаймиз. Сирдарё вилоятидаги қариндошимиз 19 минг сўмдан олар экан. Халқдан йиғилаётган шунча ортиқча пул кимнинг чўнтагига кетмоқда?!”\n(Бу хабар Озодликка 6 май куни келган.)\nТОШКЕНТ – “Мактаб зоокабинетидаги қушлар қаерга ғойиб бўлди?” (ВИДЕО)\nУЧТЕПА. “Тошкент шаҳридан ёзмоқдамиз. “Бахт улаш” кўнгиллилар жамоаси Учтепа туманида жойлашган 199-сонли имконияти чекланган болаларга ихтисослаштирилган мактабнинг бир хонасини таъмирлаб, зоокабинет – болалар учун ҳайвонлар хонаси ташкил қилди. Бундан кўзланган мақсад болаларнинг ҳайвонот оламига меҳрини ошириш эди. Лекин, минг афсуски, 8 май куни “Бахт улаш” жамоаси аъзолари ҳайвонлардан хабар олиш учун борганимизда, баъзи қушлар ва оғмахон (хомяк) йўқолгани, типратикан ўлиб қолганига гувоҳ бўлдик. Мактаб директоридан изоҳ сўрасак, “айб биздан ўтибди, узр” қабилида жавоб олдик. Битта узр билан қутулиб кетишаверадими?”\nТОШКЕНТ – “Мактаб зоокабинетидаги қушлар қаерга ғойиб бўлди?”


Покистон президенти: Эрон-Покистон газ қувури қурилади\nПокистон Президенти Осиф Али Зардорий.\nПокистон Президенти Осиф Али Зардорий АҚШнинг эътирозига қарамай, узоқ вақтдан бери ортга суриб келинган Эрон-Покистон газ қувури қурилиши бошланишини эълон қилди. Зардорий бу лойиҳа мамлакатнинг энергияга ошиб бораётган эҳтиёжини қондириш учун амалга оширилишини баён қилди.\nПокистоннинг Лаҳор шаҳрида душанба куни чиқиш қилган президент Осиф Али Зардорий қиймати тахминан 1,5 миллиард долларлик лойиҳани амалга ошириш 11 мартда бошланишини эълон қилди.\nЗардорий мазкур газ қувури Покистонда энергияга ортиб бораётган эҳтиёжни қондиришга қаратилганини айтиб, халқаро ҳамжамиятни санкциялар қўлламасликка чақирди.\n- Эрон-Покистон газ қувури қурилиши лойиҳаси расман 11 март куни бошланади. Рухсат берсангиз мен лойиҳа ҳақида дунёга ва сизларга тушунтириш берсам. Бу Покистон ҳалқи учун улкан аҳамиятга эга бўлган лойиҳа. У 1994 йилда ишлаб чиқилган.\nХалқаро ҳамжамият санкциялар баробарида бошқа давлатларга бизнес юритишга рухсат берган. Шу боис мен бунда ҳеч қандай зиддият кўрмаяпман. Дунё бизни тушунади ва Покистоннинг бу лойиҳаси ҳам қўллаб-қувватланади, дея баён қилди президент Зардорий.\nМутахассисларга кўра, Покистон Эрондан газ сотиб олиш орқали энергия ишлаб чиқаришни 20 фоизга кўпайтиришга умид қилмоқда.\nҚўшма Штатлар Эрон-Покистон газ қувури лойиҳасига қарши чиққан ва Покистонни санкциялар жорий қилинишига олиб келиши мумкин бўлган ҳаракатдан тийилишга чақирган.\n- Устивор мақсадимиз Покистон ва барча дўстларимиз биз миллий манфаатдан келиб чиққан ҳолда шундай қилаётганимизни тушунишидир. Биз ҳеч кимга қарши эмасмиз, биз бошқа масалаларга қарши эмасмиз, биз халқаро ҳамжамият позициясига қарши эмасмиз. Биз фақат тинчликни ва Покистон ривожланишини хоҳлаймиз холос, дея баёнот берди Зардорий.\nБМТ, Қўшма Штатлар ва Европа Иттифоқи ядровий дастурини тўхтатишдан бош тортиб келаётган Эронга қарши санкциялар жорий қилган.\nЭрон газ қувурининг ўз ҳудудидаги қисмини аллақачон қуриб битказган. Бироқ Исломобод АҚШ босими остида қурилиш ишларини ортга суриб келаётган эди.\nГаз қувурининг Покистон ҳудудидаги 750 километрлик қисмини қуришда ёрдам бериш учун Теҳрон Исломободга 500 миллион доллар қарз ваъда қилган.\n27 феврал куни Теҳрондаги учрашувда Эроннинг Олий руҳонийси Оятуллоҳ Али Хоманаий Зардорийга АҚШнинг лойиҳага қарши чиқаётганига эътибор бермасликни айтиб, Покистоннинг энергияга талабини фақат Эрон қондира олиши мумкинлигини урғулаган.\nЎша куни кечки пайт АҚШ Давлат департаменти Покистоннинг энергияга бўлган эҳтиёжини қондирадиган муқобил таклифларни илгани сурган.\nЭрон газ заҳиралари бўйича дунёда Россиядан кейин иккинчи ўринда туради.\nТаҳлилчилар фикрича, Эрон газининг асосий қисми мамлакат ичида ишлатилади. Эрон газининг хориждаги ягона харидори Туркия ҳисобланади.\nЭрон Ироқ ва Сурияга ҳам газ сотишни режаламоқда. 2011 йилда уччала давлат шу ҳақда келишувга эришган. Эрон томони келишувни амалга ошириш ишларини аллақачон бошлаб юборган.


Яхшилик қилиш дунёда мисли йўқ таълимотдир – .:: Xadicha.uz\nЯхшилик қилиш дунёда мисли йўқ таълимотдир\nИбн Аббос разияллоҳу анҳумодан ривоят: Набий алайҳиссалом шундай марҳамат қилдилар: “Ўзи тўйиб, ёнидаги қўшниси оч бўлган одам (комил) мўмин эмас!”. Ҳадиснинг бошқа ривоятида:“Кечаси ўзи тўқ ҳолда уйқуга ётиб, қўшниси оч қорин билан тунни ўтказган киши (комил) имон келтирмабди”, дейилади (Муслим ривояти).\nОятда тавҳидга амр этилганидан сўнг, бир неча тоифа кишиларга яхшилик қилишга буюриляпти.\nБиринчиси–ота-оналардир. Исломда ота-оналарга яхшилик қилиш катта иш, эътиборга молик амал эканлиги ҳаммага маълум. Ҳар бир инсоннинг дунёга келишига сабаб бўлган бу улуғ зотларнинг ўз фарзандларидаги ҳақлари, фарзандларнинг ота-она олдидаги бурчлари ҳақида Қуръони Каримда ва Пайғамбаримизнинг ҳадисларида келган таълимотлардек олий мақом таълимотлар инсоният тарихида ҳеч бир дин, тузум ёки фалсафада кўрилмаган! Дунёда мусулмонларчалик ота-онасини ҳурмат қиладиган халқ-миллат ҳам бўлмаган! Ушбу оятда ҳам Аллоҳ таоло мусулмонларга Ўзининг тавҳидидан сўнг бевосита ота-онага яхшилик қилишга буюрмоқда.\nИккинчиси–қариндошлар. Одатда, қариндошлар ота-онанинг яқин кишилари бўладилар, яхшилик қилинишини лозим бўлганлар қаторида бевосита ота-онадан сўнг келишлари шундан. Албатта, қариндошларга яхшилик қилишга ёлғиз ушбу оятгина амр этмаган. Бу ҳақда кўплаб оят ва ҳадислар бор. Ўша ҳадиси шарифлардан бирини келтирсак, Имом Насаий ривоят қилган ҳадисда Пайғамбаримиз алайҳиссалом: «Мискинга берилган садақа садақадир. Қариндошга берилган садақа эса, ҳам садақа, ҳам силаи раҳмдир», деганлар.\nУчинчиси–етимлар. Ҳар бир жамиятда етимлар мавжуд ва улар алоҳида эътиборни талаб этадилар. Чунки улар боқувчиларини ва тарбиячиларини йўқотган, кичик ёшдаги ёрдамга муҳтож инсонлардир. Аллоҳ таоло ҳам уларга яхшилик қилиш, меҳр-шафқат кўрсатишга амр этиб, Ўзининг етимпарварлигини кўрсатмоқда. Шунингдек, бошқа кўпгина оятларда, жумладан, ушбу Нисо сурасининг аввалидаги оятларда ҳам бу масалага алоҳида эътибор қилинган. Етимпарварликнинг афзаллиги ҳақида кўплаб ҳадиси шарифлар ҳам келган.\nТўртинчиси–мискинлар. Жамият иқтисодий жиҳатдан бир текис эмас. Унда турли сабабларга кўра ноқулай ҳолга тушиб қолган кишилар ҳам бўлиши табиий ҳол. Ҳар қайси жамият мискинлик ҳолига тушиб қолган ўша аъзоларига турлича муносабатда бўлади. Ислом жамиятида мискинларга яхшилик қилишни, уларнинг ноқулай иқтисодий ҳолатдан чиқиб олишларига ёрдам беришни бой, ўзига тўқ аъзоларига вазифа қилиб юклатилган. Бу ҳақда ҳам кўплаб оят ва ҳадислар келган, уларни ўз ўрнида ўрганамиз, иншааллоҳ.\nТафсирчи уламоларимиз ояти каримада зикр қилинган «яқин қўшни»ни қариндош қўшни, яъни, яқинлиги бор қўшни, деб; «ён қўшни» эса, оддий, яқинлиги йўқ қўшни, деб тушунтирганлар. Қўшнига яхшилик қилиш ҳақидаги исломий таълимотлар ҳам дунёда мисли йўқ таълимотдир. Кези келганда, шу жойда бир неча ҳадиси шарифларни зикр этайлик.\nИмом Аҳмад Абдуллоҳ ибн Умаррозияллоҳу анҳудан ривоят қилган ҳадисда Пайғамбаримиз алайҳиссалом: «Жиброил менга қўшни ҳақида шу қадар кўп тавсия берардики, уни меросга ҳам шерик эмасмикин, деб ўйлаб қолдим», дейдилар.\nИмом Термизий Абдуллоҳ ибн Амр ибн Оссрозияллоҳу анҳудан ривоят қилган ҳадисда Пайғамбаримиз алайҳиссалом: «Аллоҳнинг ҳузурида дўстларнинг яхшиси ўз дўстига яхшилик қилганидир. Аллоҳнинг ҳузурида қўшниларнинг яхшиси ўз қўшнисига яхшилик қилганидир», деганлар. Абу Бакр ал-Баззор Жобир ибн Абдуллоҳ розияллоҳу анҳудан ривоят қилган ҳадисда Пайғамбаримиз алайҳиссалом қуйидагиларни айтадилар: «Қўшнилар уч хил бўладилар. Битта ҳаққи бор қўшни. У ҳаққи энг оз қўшнидир. Иккита ҳаққи бор қўшни. Учта ҳаққи бор қўшни. Буниси энг кўп ҳаққи бор қўшнидир. Энди, битта ҳаққи бор қўшнига келсак, у мушрик қўшнидир. Унинг қўшнилик ҳаққи бор, холос. Иккита ҳаққи бор қўшни эса, мусулмон қўшнидир. Унинг ҳам мусулмонлик ҳаққи, ҳам қўшнилик ҳаққи бор. Учта ҳаққи бор қўшни эса, мусулмон, қариндош қўшнидир. Унинг мусулмонлик, қариндошлик ва қўшнилик ҳақлар бордир».\nМаълумки, қўшниларга яхшилик қилиш жамиятдаги инсоний алоқаларни мустаҳкамлашга, жамиятни кучли-қудратли қилишга хизмат этади.\nЕттинчиси–ёнбошдаги соҳиблар. Тафсирчиларимизнинг кўплари, «ёнбошдаги соҳиблар»дан мурод сафардаги ҳамроҳ ва ишдаги шерикдир, деганлар. Демак, мусулмон инсон ўзининг ҳамроҳи ва бир ишдаги касбдоши билан ҳам яхши муносабатда бўлиши, унга қўлидан келган яхшилигини–хайру эҳсонини қилиши лозим.\nСаккизинчиси–кўчада қолганлар. Буларни арабчада ибн Сабийл–кўча ўғли, дейилади. Булар кўпроқ ватандан айрилиб, сўнгра оғир иқтисодий ҳолатга тушиб қолган кишилар бўладилар. Исломда бу тоифа кишиларга ҳам яхшилик қилиш буюрилган. Ҳатто закотга ҳақдор саккиз тоифадан биттаси худди шу кўчада қолганлардир. Агар уларнинг ўз ватанларида молу пуллари кўп бўлса ҳам, воқеъликни ҳисобга олиб, уларнинг оғир ҳолда турганликлари эътиборидан закот берилаверади. Бу оятда закотдан ташқари ҳам уларга яхшилик қилиш мусулмонларнинг бурчи эканлиги таъкидланмоқда.\nТўққизинчиси–«Қўлингизда мулк бўлганлар», яъни, қуллар.\nҚулларга Ислом таълимоти қанчалик яхшилик қилгани ҳақида кўп гапириб ўтилди. Бу ерда ҳам юқорида зикр этилган бошқа тоифалар қаторида уларга яхшилик қилиш яна бир бор эслатилмоқда. Қулга қилинадиган энг катта яхшилик уни озод этишдир. Ёки унинг озод бўлишига ёрдам беришдир. Қўлида қули бор одамлар ҳам уларга яхши муносабатда бўлишлари шарт. Имом Муслим ривоят қилган ҳадисда Пайғамбаримиз алайҳиссалом: «Таоми, кийими ва қудрати етмайдиган ишга буюрмаслик, қулларнинг ҳаққидир», деганлар. Имом Бухорий ривоят қилган ҳадисда Пайғамбаримиз алаҳиссалом: «Улар биродарларингиздир. Қулларингиздир. Аллоҳ уларни қўл остингизга берган. Кимнинг биродари қўл остида бўлса, ўзи еган таомдан егизсин, ўзи кийган кийимдан кийгизсин. Уларни қийин ишга буюрманг. Агар қийин ишга буюрсангиз, ўзингиз ёрдам беринг», деганлар.\nМазкур тўққиз тоифага яхшилик қилган одам оиласи ва жамиятидаги яхшиликка муҳтож ҳамма тоифалара эҳсон қилган бўлади. Бу эса, ҳам оилани, ҳам жамиятни мустаҳкамлайди. Жамият аъзолари орасидаги ўзаро алоқаларни яхшилайди. Яхшиликка ҳар бир оила, ҳар бир жамият доимо муҳтождир. Уларга яхшилик қилувчилар Аллоҳнинг амрига бўйинсунган мўмин-мусулмон, камтар кишилардир. Уларга яхшилик қилмаганлар эса, мутакаббир, сохта ғурур эгаларидир. Бундайларни Аллоҳ таоло хуш кўрмайди:


ХВЖ Афинага кўрсатиладиган ёрдамни ошириши мумкин\nХалқаро валюта жамғармаси жиддий молиявий қийинчиликларга дуч келаётган Грецияга кўрсатиладиган ёрдам кўламини 25 миллиард еврога етказиши мумкинлигини маълум қилди.\nЕИ президенти Ҳерман Ван Румпей эса Грецияга фавқулодда молиявий ёрдам кўрсатиш масаласидаги сўзлашувлар режа бўйича олиб борилаётганини маълум қилди.\nСешанба куни нуфузли Standard&Poor’s агентлиги Грециянинг кредит салоҳияти рейтингини “сармоя киритиб бўлмайдиган” давлатлар даражасига туширди. Мазкур хабар ортидан жаҳон бўйлаб биржалар кўрсаткичи кескин тушиб кетди.\nГрециянинг ўзида эса банк сектори ходимларининг норозилик намойишлари бўлиб ўтмоқда. 5 май куни эса Греция бўйлаб умумий иш ташлаш акцияси ўтказилади.


Ҳар бир мурожаат ортида эл дарди бор | QISHLOQ HAYOTI\nҲар бир мурожаат ортида эл дарди бор\nЎзбекистон Республикаси Президентининг Қўшкўпир туманидаги Халқ қабулхонасида ҳар қачонгидан ҳам иш қизиган. Айниқса, туман ҳокими, прокурори, солиқ идораси ва ички ишлар бошлиқларининг фуқароларни қабул қилиш кунлари одам янада гавжум бўлади.\nОдамлар бевосита раҳбарлар билан юзма-юз бўлиб, ўзларини қийнаб келаётган муаммоларни айтмоқдалар. Аҳолининг шикоят ва аризалари мутассадди ташкилот раҳбарлари билан шу жойнинг ўзида ҳал қилинмоқда.\nХалқ қабулхонаси ташкил этилгандан буён туман аҳлидан жами 11960 та мурожаат қабул қилинди. Шулардан 552 таси ёзма равишда бўлса, 664 таси оғзаки мурожаатлардир. Ёзма аризаларнинг 84 таси вилоятга ва бошқа туманларга ўрганиш учун юборилди.\nМасалан, туман марказий поликлиникасида ҳамшира бўлиб ишловчи Нилуфар Ашурова иш ҳажми 0,5 ставкадан 0,25 ставкага туширилганлиги, икки ойдан буён унинг норозилик аризаси қаноатлантирилмаётгани юзасидан мурожаат этган эди. Бунинг сабаби ўрганилиб, фуқаронинг иши яна 0,5 ставкага қайта тикланди.\nГурлан тумани Дўсимбой қишлоғилик Солияжон Абдуллаеванинг шикоят аризасида қайд этилишича, у ишлайдиган 15-сонли “Шалола” мактабгача таълим муассасаси 2017 йил июль ойида компьютер ва озиқ-овқат маҳсулотлари учун ўтказилган биржа савдоларида ғолиб чиққан. Уларни олиш учун Қўшкўпир туманидаги “Жалолбек-Азизбек” ва “Янги Бунёд” савдо корхонасига 100 фоиз тўлов амалга оширилган. Аммо шунга қарамай маҳсулот ҳалигача берилмай келинмоқда экан. Халқ қабулхонаси вакиллари шикоятни ўрганишга киришиб, ишга аралашгач, мактабгача таълим муассасасининг маҳсулотлари мазкур савдо корхоналаридан олиб берилди.\nНавбатдаги мурожаат “Оқ мустанг лидер” МЧЖ раҳбари А.Нуржоновдан бўлиб, унда шундай дейилади: “Жамиятимиз 2017 йилнинг 1 февралидан аҳолининг кундалик эҳтиёжи учун пахта чиқиндилари ва иккиламчи қоғоз маҳсулотларидан қоғоз сочиқ, турли хил қоғозларни ишлаб чиқаришни йўлга қўйган. Эндиликда ўзимиз ишлаб чиқарган маҳсулотларни четга экспорт қилишни ҳам мўлжаллаб турибмиз. Корхонада 40 нафар киши иш билан таъминланган. Биз маҳсулот ишлаб чиқариш учун хомашёни асосан пахта заводларидаги чиқиндилардан оламиз.\nХомашё олиш учун 2017 йил 18 майда 18-сонли, 2017 йил 12 июнда 19-сонли ва 2017 йил 7 сентябрда 21-сонли хатлар билан “Ўзпахтасаноатэкспорт” холдинг компаниясига мурожаат қилдик. Аммо улардан жавоб ололмаяпмиз. Мана икки ойдирки, ишчиларимиз ишсиз қолишяпти…”\nБунга жавобан “Ўзпахтасаноатэкспорт” холдинг компаниясидан қуйидагича жавоб олди: “Ўтган йилги пахта ҳосилидан заводларда пахта чиқити ва калта момиқ аралашган чиқиндилар қолмаган ва бу йилги ҳосилдан октябрь ойининг иккинчи ярмидан “Оқ мустанг лидер” МЧЖга хомашё бериш чоралари кўрилмоқда”.\nТуман газ таъминоти корхонаси назоратчиларининг айби билан Шиҳмаҳшад қишлоғида яшовчи Клара Қутлимуродовага ортиқча 347000 сўмлик қарздорлик ёзиб қўйилган. Бу мурожаат ҳам жойида ҳал этилиб, фуқаронинг талаби қондирилди.\n– Ҳозирги кунда фуқароларимиздан турар жой, аҳоли бандлиги ва табиий газ етишмовчилиги каби масалаларидан кўплаб мурожаатлар келиб тушмоқда, – дейди туман Халқ қабулхонаси мудири Отагалди Бобожонов. – Уларни ҳам мутассадди ташкилотлар билан биргаликда ҳал қиляпмиз.\nСирасини айтганда, аҳоли билан доимий мулоқот қилиш, уларни қийнаётган муаммоларни ҳал этишнинг янги механизмлари ўзининг самарасини бермоқда.


7 январь куни Ўзбекистонда қандай об-ҳаво кузатилади? - 6 Января 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Январь » 6 » 7 январь куни Ўзбекистонда қандай об-ҳаво кузатилади?\n7 январь куни Ўзбекистонда қандай об-ҳаво кузатилади?\nРеспублика Гидрометеорология марказининг хабар беришича, 7 январь куни Тошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 1-3 даража совуқ, кундузи 4-6 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 0-5 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 2-7 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 2 даража совуқ, 3 даража илиқ, Қашқадарё вилоятида 5 даражагача совуқ, кундузи 5-10 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 5-10 метр тезликда шамол эсади. Кечаси 0-5 даража совуқ, кундузи 0-5 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Қор кўчиши хавфи бор. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 7-12, кундузи 0-5 даража совуқ бўлади.\nКатегория: YANGILIKLAR / ЯНГИЛИКЛАР / HABARLAR / AXBOROT | Ko'rganlar:: 286 | Добавил: www.BePuL.NeT | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Каррагер: Агар Коутиньо "Ливерпул"дан кетса, исён кўтарилади\n12 август, 2017, 12:05\n“Ливерпуль” клуби собиқ аъзоси Жейми Каррагер мерсисайдликлар ярим ҳимоячиси Филиппе Коутиньонинг “Барселона”га кўчиб ўтиши ҳақидаги хабарларга ўз муносабатини билдириб ўтди. Унинг сўзларига кўра агар бразилиялик футболчи ростан ҳам жамоасини ўзгартирса, у ҳолда “Ливерпуль” жуда ҳам ноқулай вазиятга тушиб қолади.\n“Ливерпул”да Коутиньонинг ўрнига футболчи сотиб олиш учун вақт йўқ. Мерсисайдликлар пуллари кўп бўлган тақдирда ҳам футболчи харид қилишолмайди. Коутиньонинг кетиши “Ливерпул”га фойда келтиради деб ўйламайман. Агар у кетса ҳақиқий исён кўтарилади ва исённчилар ичида мен ҳам бўламан”, - дейди Каррагер.\nЭслатиб ўтамиз, бундан аввалроқ Коутиньо ўзини қўйиб юборишини сўраб “Ливерпуль” раҳбариятига мурожаат қилган эди. Бироқ, у бу илтимосига рад жавобини олди.


Ҳиндистонлик вазир 250 ҳинд Ўзбекистонда қул қилинганини даъво қилмоқда\n03 декабр 2021, Тошкент вақти: 06:27\nҲиндистоннинг Андҳра-Прадеш штати Ахборот вазири мамлакатнинг 250 фуқароси олти ой аввал Ўзбекистонга алдаб олиб борилиб, қурилишда қул қилиб ишлатилганини даъво қилмоқда. Ҳозирча бу фуқаролар қандай қилиб Ўзбекистонга боргани ва уларни қайси ширкат ёллагани ошкор қилинмади. Ҳиндистон ҳуқуқ-тартибот идоралари бу юзадан суриштирув бошлаган.\nҲиндистоннинг Андҳра-Прадеш штати Ахборот вазири Палле Рагхуната Редди "NDTV" телеканали билан суҳбатда ҳиндистонлик ишчилар ойига 60 минг рупий (қарийб, 700 АҚШ доллари) миқдорида маош ваъдаси билан Ўзбекистонга келтирилгани, кейин эса уларнинг паспортлари олиб қўйилиб, кунига 16 соатдан қул қилиб ишлатилганини даъво қилди.\n“Ишчилар ертўлаларда сувсиз, овқатсиз мажбурлаб ушлаб турилган”, - деди вазир жаноблари "NDTV" телеканали билан суҳбатда.\nАндҳра-Прадеш штати Ахборот вазири ҳиндистонлик ишчилардан бири билан шахсан суҳбатлашганини ҳам айтди ва суҳбат чоғида ишчи маҳаллий мухандислардан бири уларни калтаклаганини ҳам даъво қилганини қўшимча қилди.\nОзодлик мухбири бу ҳақда тўлиқроқ маълумот олиш учун Андҳра-Прадеш штати Ахборот вазирлигига қўнғироқ қилди.\nВазирликнинг ахборот хизмати ходими Дана Кишор ҳозир бу ишчиларнинг Ўзбекистонга бориб қолгани ва у ерда эксплуатация қилинганига оид иддаолар бўйича суриштирув бошланганини айтди.\n– Биз бу юзадан Ҳиндистон Ташқи ишлар вазирлиги ҳамда Ҳиндистоннинг Ўзбекистондаги элчихонасига мурожаат этиб ишчиларимизни қулликдан қутқариш, уларга тиббий ёрдам бериш ва зудликда, Ҳиндистонга келишларига ёрдам беришни сўрадик, - деди Дана Кишор.\nҲиндистонлик ишчилар Ўзбекистонга қандай борган ва уларни қайси ширкат ёллаган, айни пайтда ишчилар қаерда ва қай аҳволда яшамоқда, каби саволлар ҳозирча очиқ қолмоқда.\nАндҳра-Прадеш штати Ахборот вазирлиги расмийси бу саволларга жавоб топиш учун Ҳиндистоннинг Ўзбекистондаги элчихонасига қўнғироқ қилишни тавсия қилди.\n- Биз ҳам улардан бу ҳақда жавоб кутяпмиз, - деди ҳиндистонлик расмий.\nҲиндистоннинг Тошкентдаги элчихонаси эса ҳинд қурувчиларининг тақдири борасида журналистларга ҳеч қандай изоҳ бермади.\nОзодлик мухбири бу юзадан Ҳиндистоннинг Ўзбекистондаги элчихонасига бир неча марта мурожаат қилди.\nТелефон гўшагини кўтарган элчихона ходими: “Ҳозир ҳамма банд, эртага Ҳиндистонда Мустақиллик куни. Шунга тайёрланишяпти”, деб жавоб қилди.\n"NDTV" телеканали ҳиндистонлик ишчилар Ўзбекистонга Ҳайдарободдаги Placewell HRD Consultants ширкати томонидан юборилгани ҳақда хабар қилди.\nҲозирча айни ширкатдан изоҳ олишнинг имкони бўлмади. Аммо, Озодликда Ўзбекистонда қул қилиб ишлатилган даъво қилинган ҳиндистонлик 250 ишчи тақдирига оид маълумотларни йиғишда давом этмоқда.


Бенжамин Франклин (1706-1790) | www.ziyouz.uz\nБош саҳифа ҲикматномаМумтоз файласуфлар ҳикматиБенжамин Франклин (1706-1790)\nАмерикалик файласуф олим, сиёсатчи, дипломат ва ихтирочи Бенжамин Франклин инглиз муҳожири Жозеф Франклин оиласидаги 17 фарзанднинг саккизинчиси эди. Унинг отаси ҳунарманд бўлиб, совун ва шам ишлаб чиқариш билан шуғулланган. Ёш Бенжамин ўзи мустақил таҳсил олган. У биринчи бўлиб тебранма ўриндиқни ихтиро қилган эди.\n1746 йилда Бенжамин тасодифан доктор Спенснинг «физика хонаси мўъжизалари» сеансига боради. У ерда илк бор электр машинаси билан танишади ва электр тажрибаларига қизиқиб қолади.\n1776 йилда у Фарангистонга элчи сифатида жўнатилади. Бенжамин Франклин Америка Конституциясининг муаллифларидан бири ҳамдир.\nШуни айтиш жоизки, инсоният тарихидаги энг ажойиб ва буюк ихтиролардан бири ҳисобланмиш яшин қайтаргични ҳам Бенжамин Франклин ўйлаб топган. У электр соҳасидаги кашфиётлари ва бошқа кўплаб амалий янгиликлари билан жаҳонга донг таратди. Файласуф сифатида эса инсоний муносабатлар муаммосини тадқиқ этиб, кўплаб фойдали амалий тавсияномалар ёзиб қолдирди. «Вақт – пул», — деган машҳур ҳикматнинг муаллифи ҳам Бенжамин Франклиндир («Ёш савдогар учун маслаҳатлар» асарида). Унинг энг машҳур асарлари қуйидагилар: «Озодлик ва зарурият, ҳузур-ҳаловат ва изтиробга доир мулоҳазалар» (1725), «Бой бўлишни истовчилар учун муҳим маслаҳатлар», «Мўл-кўлчиликка йўл» (1758), «Ҳуштак», мактуб-ҳикоя, (1779).\nXVIII аср Америкаси Бенжамин Франклин каби ҳар томонлама қобилиятли ва сермаҳсул одамни кўрмаган. Ёзувчи ва ношир, олим ва жамоат арбоби, дипломат ва файласуф Бенжамин Франклинга ватандошлари «Энг илғор америкаликлар орасидаги биринчи шахс» деб баҳо берганлар. Бенжамин Франклин 84 ёшида вафот этди ва бутун Америка халқи 30 кун мотам тутди. Унинг номи инсоният кўрки, илм, озодлик ва Ватан учун беқиёс хизмат кўрсатган даҳо сифатида «Инсониятнинг энг буюк намояндалари» рўйхатига киритилган.\nДейл Карнеги шундай ёзганди: «Агар сиз одамлар билан қандай муомалада бўлиш, ўзингизни қандай бошқариш ва қайси йўл билан фазилатларингизни камолга етказиш ҳақида аъло маслаҳатлар олишни истасангиз, Бенжамин Франклиннинг таржимаи ҳолини ўқинг… Бенжамин ўз хотираларида ўзидаги энг катта қусур – баҳслашиш одатини қандай қилиб йўқотгани ва Америка тарихидаги энг билимдон, адабли, фаросатли одамга айлангани ҳақида ҳикоя қилади…»\nМаънавиятдан маҳрум сиёсатда қонунлар нима ҳам қила оларди?\nЎйлайманки, фикрлар ҳақида уларнинг таъсири ва натижасига қараб ҳукм чиқармоқ керак.\nҲамма билан хушмуомала, кўпчилик билан дилкаш, айримлар билан эса бетакаллуф бўл.\nСиз баҳсга киришиб, қизиққонлик билан суҳбатдошингизнинг фикрларини рад этишингиз ва ғолиб чиқишингиз мумкин. Лекин бу ғалаба ҳеч қандай наф келтирмайди. Чунки ҳеч қачон сиз билан баҳслашган мухолифингизнинг хайрихоҳлигига эришолмайсиз.\nУч кўчиш бир ёнғин билан тенг.\nДангасалик зангга ўхшайди. Нарсалар кўп ишлаш оқибатида эмас, зангдан тезроқ емирилади.\nМен аста-секинлик билан шунга ишонч ҳосил қилдимки, инсонлараро муносабатдаги самимийлик, ҳақиқатгўйлик ва ҳаққонийлик ҳаётий бахтга эришишда катта аҳамиятга эга.\nТажриба — қимматли мактаб. Лекин аҳмоқлар учун шундан ўзга мактаб бўлмаса нима қилиш керак?\nАгар сен ақл-заковатга қулоқ тутмасанг, у албатта қасос олади.\nНавбатдаги истакларни қондиришдан кўра, биринчисини енгиш осонроқдир.\nИшлатиладиган калит доимо ялтиллаб туради.\nШундай одамлар борки, диний эътиқодга эга бўла туриб, жуда нотавонлар. Улар бу эътиқоддан ҳам маҳрум бўлсалар, нима қиларкинлар?\nБиз учун табиат ўз қонунларини қандай қилиб амалга оширишини эмас, балки шу қонунларнинг ўзини билиш муҳимдир. Яъни, ҳавога ирғитилган чинни идишнинг ерга тушиб синишини билиш фойдали. Лекин: «У қандай қилиб ерга тушади ва нима учун синади?» – деган савол аҳмоқонадир. Албатта, бу саволга жавоб топиш ёқимли. Аммо биз шусиз ҳам чинни идишни бутун сақлаб қола оламиз-ку!\n(Б.Франклиннинг Бритон хонимга мактуби. 1779 йил 10 ноябрь)\n← Аввалги Аввалги Давид Юм (1711-1776)\nКейинги → Кейинги: Вольтер (Франсуа-Мари Аруэ) (1694-1778)


Лев Толстой. Қари йўрға (ҳикоя) | www.ziyouz.uz\nБош саҳифа Жаҳон насри онлайн антологиясиЛев Толстой (1828-1910; Россия)Лев Толстой. Қари йўрға (ҳикоя)\nБизнинг ҳовлимизда ёшини яшаб, ошини ошаган, мункиллаган бир чол умргузаронлик қиларди. Қариянинг исми Пимен Тимофеич бўлиб, афтидан, тўқсонни қоралаган эди. Чол неварасининг уйида истиқомат қилар, ёши бир жойга бориб қолгани боис қўлидан ҳеч бир иш келмасди. Қариянинг гавдаси бироз олдинга эгилган, у ҳассасига таяниб, ўзига бир умр беминнат хизмат қилган оёқларини зўрға босиб юрарди. Тишлари буткул тўкилган, юзларини қўнғир-қорамтир ажинлар батамом қоплаганди.\nЧол юраётганда пастки лаблари тамшаниб титрар, гапираётганида ниманидир ғўлдирар, нима деяётганини ҳеч ким англаб етмасди. Бизнинг оиламизда тўрт ўғил яшар, ҳаммамиз ҳам ўғил бўлганимиз учун отда сайр қилишни хуш кўрардик. Лекин отхонамизда бизбоп ювош тўриқ йўқ эди. Биз, болакайлар фақат битта от – Қари йўрғага минишимиз мумкин. Бир куни онам бизга ўша Қари йўрғада сайр қилишга ижозат берди. Хурсанд бўлиб, тоғам бошчилигида отхонага йўл олдик. Отбоқар отни эгарлаб берди, Қари йўрғага биринчи бўлиб катта акам ўтирди.\nАкам отда узоқ сайр қилди, дон омбори ёнидан ўтиб, чорбоғимизни айланиб чиқди ва бизнинг ёнимизга яқинлашди. Ўшанда биз, болакайлар бирваракайига қийқирдик:\n– Энди мен, энди мен!\nКатта акам от жониворни беаёв қамчилар, оёқлари билан биқинига ниқтарди. От бечора оғриқлар зарбидан йўрғалаб, ёнимиздан илдам ўтиб кетди. Катта акамдан сўнг отга иккинчи акам ўтирди, у ҳам отни роса қийнади. Йўрғани қамчилаб, тепага ҳайдаб чиқди. У отни яна бироз ҳайдаш илинжида эди, аммо кенжа акам бунга кўнмади. У отни йўрғалатиб, аввал дон омбори атрофида, кейин боғда ва сўнгра қишлоқда роса сайр қилди. Акам бизга яқинлашганида бечора тўриқ роса пишқирар, бўйни ва ўмрови қора терга ботган эди.\nОтда сайр қилиш гали менга келганда, мен акаларимни ҳайратга солиш, эпчил чавандозлигимни кўрсатиш илинжида Қари йўрғани бор кучим билан савалай кетдим. Лекин қирчанғи чарчаганидан зўрға қадам босар, тез-тез ортига қараб қўярди. Отнинг бу қилиғидан жаҳлим чиқиб, уни янаям қаттиқроқ савалардим. Отни тинимсиз қамчилар, айниқса, жониворнинг оғрийдиган жойларига кўпроқ туширардим, ҳатто унинг боши ҳам бу зарблардан қуруқ қолмади.\nҚари йўрға менга ҳеч бўйсунмас, оёқларида зўрға турарди. Шунда мен отни ортга буриб, тоғамнинг ёнига келдим ва ундан қаттиқроқ хипчин беришини талаб қилдим. Тоғам бўлса:\n– Энди сайрни бас қилсак ҳам бўлади, тақсир! Қани, марҳамат қилиб отдан тушсинлар. Ахир, от бечорани бунча қийнаманг-да! – деди.\nМен эса ўзимни хафа бўлган кўрсатиб:\n– Ахир, мен ҳали отда сайр қилмадим-ку! Қаранг, тоға, мен ҳозир отни чоптираман. Менга бақувватроқ хипчин берсангиз бўлди. Бу отни шундай чоптирайки! – дедим қизишиб.\nТоғам бошини чайқаб жавоб берди:\n– Эҳ, тақсир, сизда раҳм-шафқат йўқ! Бу отнинг нимасини чоптирасиз? Унинг ёши йигирмада бўлса! От бечора чарчаган, зўрға нафас олаяпти. Бу от қўшнимиз Пимен Тимофеичдай қартайган бўлса, яхшиси, чолни миниб, хипчин билан савалай қолинг, тақсир. Нима, чолга раҳмингиз келмайдими?\nҲамсоямиз Пимен Тимофеични эсладим, тоғамнинг юракдан айтилган сўзлари мени чуқур ўйга толдирди.\nҚари йўрғадан тушиб, отга қарадим. Отнинг биқинлари роса терлаган, ўзи бўлса ҳарсиллаб нафас олаётган эди. Ўша дамда отга жуда раҳмим келиб кетди. Мен Қари йўрғанинг терлаган бўйни ва пешонасидан ўпиб, уни қамчилаганим учун жонивордан кечирим сўрадим.\nЎша воқеадан буён кўп сувлар оқиб ўтди. Мен доимо Қари йўрға ва Пимен Тимофеични эслаб тураман. Айниқса, отларни қийнаётган инсонларни кўрганимда, ўша от ва қария кўз олдимда бутун бўй-басти билан намоён бўлади.\nРус тилидан Раҳмат Тўла таржимаси\n← Аввалги Аввалги Максимилиан Волошин (1877-1932)\nКейинги → Кейинги: Лев Толстой. Адолат тарозиси (ҳикоя)


Қачон ва нима сабабдан ҳомила тушиши содир бўлиши мумкин | LifeHaq.uz\nҚачон ва нима сабабдан ҳомила тушиши содир бўлиши мумкин\nНима учун ҳомиладорлик муддатидан аввал тугайди, биз эса бу жараёнга таъсир кўрсата олмаймиз.\nҲомиланинг тушиши – ҳомиладорликнинг биринчи-иккинчи уч ойликда 22-ҳафтага қадар ўз-ўзидан ҳомиладорликнинг тўхташидир. Бу муддатда ҳомила оғирлиги 500 граммга етади, бу эса ҳомиладорлик 40-ҳафтадан илгари тугаса ҳам уни сақлаб қолиш мумкинлигини англатади. Шунинг учун ҳам 22-ҳафтадан бошлаб муддатидан илгари туғруқ ҳақида гапирилади.\nҲомила тушиши тез-тез содир бўлади.\nТурли фикрларга кўра, жами ҳомиладорликнинг 15–20 фоизи муддатидан илгари тугайди.\nБироқ бу аёллар ўзларининг ҳомиладорликларини билган ҳолатлардир. Кўпинча ҳомиладорлик якунланиши ҳақида ҳам билишмайди.\nҲомила тушиши икки турга бўлинади:\nАёл 1-2 ҳомила тушишини бошдан кечирган бўлса, кутилмаганда юз берадиган ҳомила тушиши;\nОдатий. Бу уч ёки ундан ортиқ ҳомиладорлик ҳомила тушиши билан якунланган, одатда бир хил муддатларда. Юзтадан битта аёл такрорланадиган ҳомила тушиши билан юзма-юз келади.\nНима учун ҳомила тушиши содир бўлади\nКўп ҳолларда ҳомила тушиши – табиат қонуни. Ҳеч ким она организми бу ҳомилани етиштириш керак эмаслигини қандай аниқлашини аниқ билмайди, бироқ бу жараён бўйича баҳслашиш маънисиз. Ҳомила тушишини ҳар доим ҳам олдиндан айтиб бўлмайди: биз нима бўлганини тахмин этишимиз мумкин.\nҲомиланинг хромосома аномалиялари\nТўрттадан уч ҳомила тушиши биринчи уч ойликка тўғри келади. Бу вақтда ҳомиладорликнинг тугашининг сабаби – ҳомила аномалиясидир.\nХромосомалар — ДНК, яъни генлардан ташкил топган тузилмалардир. Генлар – организмдаги барча жараёнлар кечиши аниқлаб берилган йўриқномадир. Генлар ҳомила қачон ва қандай ривожланиши, у қандай қилиб болага айланиши ва кейин қандай яшаши, қон гуруҳи қандай бўлиши ва ҳатто қайси ширинликлар бошқаларига қараганда кўпроқ ёқишини аниқлайди.\nОта ва она ҳужайралари учрашганда уруғланиш содир бўлади, бир неча соат ўтгач, уруғланган тухум ҳужайра биринчи марта бўлинади. Бу жуда мураккаб жараён бўлиб, нимадир режага мувофиқ юз бермаслиги мумкин. Масалан, уруғда ортиқча хромосома бор бўлиши ёки аксинча битта етишмаслиги мумкин. Носозлик қандай бўлмасин, натижа ягона: ҳомила ҳаётга мослашмаган. Шунинг учун ҳам организм уни чиқаришга ҳаракат қилади, бу табиий механизм.\nКўп ҳолларда аёл ҳомила тушиши содир бўлганини ҳатто сезмайди.\nОрганизмдаги кимёвий ўзгаришлар сезиларли эмас, уни ҳамма ҳам сезмайди. Ҳайз кўришнинг кечикиши ҳам узоқ муддатни ташкил этмайди, шунинг учун ҳам циклнинг табиий ўзгариши дея ҳисоблаш мумкин, ташқи жиҳатдан бундай ҳомила тушиши ҳайз кўришдан фарқланмайди.\nЖами ҳомила тушишларининг учдан иккитаси – айнан шундай аномалиялар. Уларни олдиндан айтиш, бартараф этиш ёки даволаш мумкин эмас. Албатта она ва ота жинсий ҳужараларининг сифати ҳомиланинг ҳаётга мослашувига таъсир қилади. Бироқ аномалиялар соғлом тухумдонлар ва сперматозоидларга эга соғлом ота-оналарда ҳам учрайди.\nАгар тест, таҳлил ва УТТ ҳомиладорликни белгилаган бўлса-да, у ҳомила аномалияси туфайли барибир ҳомила тушиши билан якунланиши мумкин.\nБўш ҳомила тухуми\nБаъзи ҳомиладорликлар анэмбриония ривожланиши туфайли якунланади. Бу ҳомила тухуми мавжуд, бироқ унда шаклланган уруғнинг йўқлигидир. Бу уруғлантиришдан кейинги носозликлар оқибатидир.\nЙўлдош билан юзаган келадиган муаммолар\nУруғ ривожланиши учун у бачадон деворига мустаҳкамланиши ва йўлдош ёрдамида озиқланишни бошлаши лозим. Йўлдош – она организми ва ҳомилани боғлаб турувчи ўзига хос органдир. Бу орган ҳомиладорликнинг 14-16-ҳафталарида шаклланади. Агар бу жараёнда нимадир нотўғри бўлса, йўлдош ривожланмаса, ҳомиладорлик якунланади, чунки йўлдошсиз ҳомилани етиштириб бўлмайди.\nИккинчи уч ойликда ҳомила тушиши эҳтимоли, хусусан баъзи сурункали касалликлар она саломатлигига таъсир кўрсатиши мумкин:\nҚандли диабет (агар уни назорат қилинмаса).\nҚалқон бези фаолиятидаги ўзгаришлар.\nБаъзи инфекциялар ҳомилага зарар етказиб, ҳомила тушишини юзага келтириши мумкин. Бу ОИВ (агар у даволанмаса ва назорат этилмаса) хламидиоз, гонорея, сифилис, қизамиқ, токсоплазмоз и цитомегаловирус, агар уларнинг сўнгги учтаси билан ҳомиладорликда касалланиш юз берса, у зарар етказади. Эътибор беринг, бу рўйхатда уреаплазмоз ва қин флорасидаги ҳар қандай ўзгаришлар мавжуд эмас.\nКўплаб дори воситалари, жумладан табиийлари (ўтлар) ҳам ҳомиладорликнинг кечишига таъсир кўрсатиши мумкин. Шунинг учун ҳар қандай дориларни улар хавфсиз бўлса ва шифокор билан маслаҳатлашган ҳолдагина қўллаш мумкин.\nБачадон тузилишининг ўзига хослиги\nБачадон шакли, тузилиши ва ҳолати ҳомиладорликнинг кечишига таъсир кўрсатади. Бироқ ҳомила тушишига олиб келувчи аномалиялар жуда кам учрайди.\nБаъзида бачадон бўйинчаси бўғим доираси ҳомилани етилтириш учун керагидан кучсиз бўлади. Бу ҳолат истмико-цервикал етишмовчилик дейилади. У туфайли бачадон бўйинчаси туғруққача очилади ва ҳомила тушиши содир бўлади. Бу аномалияни даволаниш вариантларини таклиф этувчи гинеколог сезиши лозим.\nТухумдонларнинг ярим кистози\nТухумдонларнинг катталашиши, уруғлантиришдаги қийинчиликларга олиб келувчи синдром ҳомила тушиши хатарини оширади. Бироқ ҳеч ким яримкистоз ҳомиладорликка қандай таъсир кўрсатишини аниқ билмайди. Бундай муаммоли аёллар ҳомилани 40-ҳафтагача етилтирадилар.\nҲомила тушиши хавфини нима оширади\nОнанинг ёши. 20-24 ёшдаги аёлларда ҳомила тушиши хавфи 8,9 фоиз, 45 ёшдан кейин эса 74,7 фоиз.\nЗарарли одатлар. Чекиш ва наркотик моддалар (ҳар қандай миқдорда), спиртли ичимликлар (ҳафтасига 50 мл дан ортиқ ўткир ичимликлар).\nКофеин. Кофеининг кўп бўлмаган миқдори ҳомилага таъсир қилмайди, шунинг учун кунига 200 мг гача кофеин ичиш мумкин. Одатда бу норма одатдагидан икки марта кўп. Чой ва қаҳвада қанча кофеин борлиги билан танишинг.\nНима ҳомила тушишига таъсир қилмайди\nКўплаб афсоналарга қарамай, ҳомиладорликка қуйидагилар таъсир кўрсата олмайди:\nЗўриқишлар ва ҳомиладор аёлнинг ташвишлари, қўрқиш.\nҲар қандай кундалик фаолият, жумладан иш (агар у аввалдан фаолиятнинг зарарли турига кирмаса).\nСпорт ва жинсий алоқа, агар уларга қарши кўрсатмалар бўлмаса, бу ҳақида гинеколог гапириб беради.\nҲомила тушиши юз берса нима қилиш керак\nБачадонда кераксиз тўқималар қолмаганлигини текшириш учун ҳар қандай ҳолатда ҳам шифокорга мурожаат этиш керак. Қоидага кўра, ортиқча нарсадан организм ўзи халос бўлади. Баъзида бачадонга ёрдам бериши керак: ёки бўйинчани очишда ёрдам берадиган дори ичиш, ёки жарроҳлик усулларига мурожаат этиш.\nҲомила тушиши сабабини аниқлаш учун умумий қон таҳлилини топшириш, инфекция бор-йўқлигини текшириш ва бачадонни кўрикдан ўтказиш. Ҳамроҳи билан биргаликда генетик текширувидан ўтиш ва хромосомадаги бузилишларни аниқлаш. Бу таҳлил ва текширувлар ниманидир аниқлаши аниқ эмас: бу масала бўйича кўплаб жумбоқлар бор.\nҲомила тушишидан кейинги энг мураккаб вазифа – йўқотиш ҳиссини енгиш ва юз берган вазиятда ўз-ўзини айбдор ҳисобламаслик. Ҳамма муаммони турлича енгади, бироқ нима бўлганда ҳам қуйидагиларни ёдда тутинг:\nАгар ҳомиладорликда узилиш бўлса, эшитилиши қанчалик ёқимсиз бўлмасин, ҳомиланинг имконияти мавжуд бўлмаган.\nОдам организми шу қадар мураккаблиги ва уни амалга ошириш қийинлигида бизнинг айбимиз йўқ.\nҲомила тушиши тез-тез содир бўлади, ундан кейин кўпчилик аёллар яна ҳомиладор бўлишади ва қийинчиликларсиз туғадилар.\nҲавотир олиш ва ҳафа бўлиш – нормал ҳолат.\nАгар қийин бўлса, психологик ёрдам сўраб мурожаат этишингиз мумкин.\nҲомила тушишининг олдини олиш учун нима қила оламиз\nҚанчалик ачинарли бўлмасин, ҳеч нарса.\nҲомила тушиши ирсий сабаблар билан боғлиқ бўлса, биз кучсизмиз. Агар инфекциялар айбдор бўлса, эмланиш (масалан, қизамиқ ва гриппга қарши) ёки юқтирмасликка ҳаракат қилишимиз мумкин. Агар ҳомила тушиши сурункали касалликлар билан боғлиқ бўлса, у ҳолда даволанишимиз ёки назорат қилишимиз мумкин.\nКўп ҳолларда ҳомила тушиши – ота-оналар айби эмас, танлаб олишнинг мураккаб ва бизнинг фикримизча қўрқинчли механизмидир.\n04/09/2020 17:35:35 17 0 Манба: lifehacker.ru


Хитойда мактаб ўқувчиларига тўла автобус сув...\n07.07.2020 15:55 0 1907\nФото: «REUTERS/China Daily»\nХитойнинг жануби-ғарбий Гуйчжоу провинциясида жамоат автобуси сув омборига тушиб кетиши оқибатида 21 киши ҳалок бўлди, 15 киши жароҳатланган, дея хабар берди Хитой Марказий телевидениеси.\nАввалроқ 16 киши ҳаётдан кўз юмгани хабар берилганди.\nҲодиса бугун, яъни 7 июль куни Тошкент вақти билан соат 8:45 да содир бўлган. Аньшунь шаҳрида мактаб ўқувчиларини олиб кетаётган автобус номаълум сабабларга кўра ёнга ағдарилиб кетган, йўлнинг бир томонидаги тўсиқларни синдириб, сув омборига тушиб кетган. Қутқарувчилар автобусни сувдан чиқариб олишга муваффақ бўлишди.\nҲалокат сабаби ҳали маълум эмас. Сув омборида қидирув-қутқарув операцияси давом эттирилмоқда, тергов ҳаракатлари бошлаб юборилган.\nХитой ўқувчи автобус мактаб сув омбори


Ишлатилмаётган ускунанинг солиқ оқибатлари | BUXGALTER.UZ\nҚҚС тўловчи корхона 2019 йилда ишлаб чиқариш ускунасини сотиб олиб, уни дарҳол ишга туширган. Ускуна бўйича ҚҚС қисман 2019 йилда, қолган қисми 2020 йил январда ҳисобга киритилган. Корхона бозорда юзага келган шароит сабабли 2020 йил февралдан бошлаб ушбу ускунада маҳсулот ишлаб чиқаришни тўхтатиб қўйган. Вuxgalter.uz илтимосига кўра молия вазири ўринбосари Дилшод СУЛТОНОВ бу фойда солиғи ва ҚҚСда қандай акс этиши тўғрисида гапириб берди:\n– Ушбу ускунанинг амортизация харажатлари 2020 йил февралдан бошлаб фойда солиғини ҳисоблаш чоғида чегириладиган харажатлар деб ҳисобланадими?\n– Асосий воситалардан самарали фойдаланиш муддати давомида амортизация ҳисоблаш тўхтатиб қўйилмайди. Қуйидаги ҳоллар бундан мустасно :\nасосий воситаларни қонун ҳужжатларида белгиланган тартибда консервация қилиш;\nбашарти объект тўлиқ тўхтатилган бўлса, уни қуриб битказиш, қўшимча жиҳозлаш, реконструкция қилиш, модернизация қилиш, техник жиҳатдан қайта қуроллантириш.\nФойдаланилмаётган асосий воситаларни, қурилиши тугалланмаган объектларни консервация қилиш тартиби тўғрисидаги низомда назарда тутилишича, АВнинг техник даражаси замонавий талабларга мувофиқ эмаслиги аниқланганда ёки 3 ой мобайнида улардан ишлаб чиқариш мақсадларида фойдаланиш зарурати бўлмаганда уларни консервация қилиш зарур. Консервация қилиш даври муддати – АВга бўлган талаб тиклангунгача ёки янги мулкдорга сотиш даврида, бироқ 24 ойдан ортиқ эмас .\nФойда солиғини ҳисоблаш чоғида даромад олиш билан боғлиқ бўлган барча харажатлар жами даромаддан чегирилади, чегирилиши лозим бўлмаган харажатлар бундан мустасно . Чегирилмайдиган харажатлар рўйхати СК 317-м. келтирилган.\nСолиқ тўловчи ҳисобот (солиқ) даври мобайнида амалга оширган асослантирилган ва ҳужжатлар билан тасдиқланган харажатлар даромад олиш билан боғлиқ харажатлар деб тан олинади. Бунда асослантирилган харажатлар деганда иқтисодий жиҳатдан оқланган харажатлар тушунилади. Ҳар қандай харажатлар, башарти қуйидаги шартлардан лоақал биттасига мувофиқ келса, ана шундай харажатлар деб тан олинади:\nдаромад олишга йўналтирилган фаолият учун ишлаб чиқарилган;\nтадбиркорлик фаолиятини сақлаб қолиш ёки ривожлантириш учун зарур бўлса ёхуд хизмат қилса, харажатларнинг бундай тадбиркорлик фаолияти билан боғлиқлиги аниқ асослантирилган бўлса;\nқонун ҳужжатлари қоидаларидан келиб чиқса.\nҚонун ҳужжатларига мувофиқ, корхона фаолияти натижаларидан қатъи назар ҳисобот даврида амортизация ҳисобланади ва у тааллуқли бўлган ҳисобот даври бухгалтерия ҳисобида акс эттирилади . Бинобарин, ускуна вақтинча ишлатилмаган даврда ҳисобланган амортизация харажатлари қонун ҳужжатлари қоидаларидан келиб чиқади.\nҚонун ҳужжатлари билан солиқ тўловчининг зиммасига даромад олишга йўналтирилган фаолият билан боғлиқ бўлмаган харажатларни амалга ошириш мажбурияти юклатилмаган бўлса, бундай харажатлар фойда солиғини ҳисоблаш чоғида чегирилмаслигини ҳам инобатга олиш лозим .\nШу тариқа, фойдаланилмаётган ускуна бўйича ҳисобланган амортизация харажатлари у белгиланган тартибда консервация қилинмагунча фойда солиғини ҳисоблаш чоғида чегирилади.\n– Ускунадан фойдаланилмаётгани сабабли у бўйича ҳисобга киритилган ҚҚС суммасига тузатиш киритиладими?\n– Йўқ, бу ҳолда ҳисобга олинган ҚҚСга тузатиш киритилмайди.\nАсосий воситалар бўйича ҳисобга олинган ҚҚС суммасига келгусида улардан солиқ солишдан озод қилинган товарларни (хизматларни) реализация қилиш бўйича оборотларда фойдаланилган тақдирда тузатиш киритилади .\nУскунадан муайян вақт фойдаланиш тўхтатиб қўйилгани сабабли, башарти келгусида ундан ҚҚС солинадиган реализация қилиш оборотларида фойдаланилса, уни сотиб олаётганда ҳисобга киритилган солиқ суммасига тузатиш киритилмайди.


ЎзА - Об-ҳаво маълумоти: эртага, 25 сентябрь куни қандай ҳарорат кутилади?\nРеспублика Гидрометеорология марказининг хабар беришича, 25 сентябрь куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 13-15 даража илиқ, кундузи 28-30 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 10-15 даража илиқ, кундузи 22-27 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 27-32 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 27-32 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 30-35 даража иссиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёмғир ёғади. Шарқдан секундига 7-12 метр тезликда шамол эсади. Кечаси 10-15 даража илиқ, кундузи 22-27 даража иссиқ бўлади.


Bank of America виртуал “матрица” мавжудлиги эҳтимолини 20-50 фоиз деб баҳолади\n16:03 / 09.09.2016\nBank of America Merrill Lynch (BAML, Bank of America бўлими) ўз мижозлари учун “матрица”нинг мавжудлиги эҳтимолини баҳоловчи таҳлилий маълумот берди. Молиявий ташкилот ходимларининг фикрича, инсониятнинг симуляцияда яшаётганлик эҳтимоли 20-50 фоизга баҳоланган. Бу ҳақида Business Insider маълум қилди.\nТаҳлилчиларнинг фикрича, олимлар, файласуфлар ва ишбилармонлар бугунги кунда инсониятнинг моделлаштирилган реалликда яшаши мумкинлигини қайд этишмоқда. Жорий цивилизация бир вақтнинг ўзида миллионлаб одамларга таъсир ўтказа оладиган фотореалистик симуляторларга яқинлашиши бунга далил бўла олади.\n“Сунъий интеллект ва виртуал реалликнинг ривожланиши натижасида келажак цивилизацияси ўз аждодлари ҳаётини компьютер ёрдамида моделлаштиришга қарор қилиши эҳтимолдан ҳоли эмас”, - дейилади ҳужжатда.\nХусусан, BAML Tesla ва SpaceX компаниялари асосчиси Илон Маскнинг одамлар аслида бошқа цивилизациянинг компьютер ўйинида яшашига доир тахминларига ишора қилади. Шунингдек таҳлилчилар олим Нил Деграсс Тайсоннинг “Жорий коинот – компьютер модели”, деган фикрини ҳам келтириб ўтишди.\nШвед файласуфи Никлас Бострем 2003 йилда ўзининг “Биз компьютер симуляторида яшаймизми?” деган илмий ишини чоп этган. Мазкур ҳужжатга кўра, инсониятнинг 3 хил ривожланиш йўли бор – “постинсоний” босқичга етгандан сўнг вафот этиш, эволюцион тарих симуляторини яратмайдиган “посткишилар”га айланиш ёки “ҳеч қандай” ривожланиш, зеро у “матрица”да яшайди.\nМанбада таъкидланишича, бундай хулосаларнинг натижалари инвесторлар учун ноаниқлигича қолмоқда.\nкомпьютер таҳлил матрица


“Аёлларга кўмак” лойиҳаси доирасида Косонда ибратли ишлар йўлга қўйилди | Ўзбекистон Халқ демократик партияси\n2021-04-16 13:04:30 360\nКосон педагогика касб-ҳунар коллежида туман бандлик бўлими томонидан ташкил этилган тикувчилик ўқув курсида 165 нафар қишлоқ аёли касб-ҳунарга ўқитилмоқда. Бу ерда тикиш-бичиш сирларини пухта ўрганиш учун барча шарт-шароитлар яратилган.\nЎзбекистон ХДП Косон туман Кенгаши ҳамда туман бандлик маркази ҳамкорлигида “Аёлларга кўмак” лойиҳаси доирасида “Машъал” ҳамда “Муғжагул” маҳалла фуқаролар йиғинларида ташкил этилган тадбир доирасида депутатлар мазкур касб-ҳунарга ўргатиш курси фаолияти билан танишиб бунга амин бўлдилар.\nХДП Косон туман кенгаши раиси С.Раҳимов, туман бандлик маркази раҳбари В.Исмоилов, халқ депутатлари туман Кенгаши депутатлари Н.Бегимова, Д.Боборажабов, С.Аллаёровлардан иборат ишчи гуруҳ шундан сўнг “DIL ARF” масъулияти чекланган жамиятига йўл олдилар. “Муғжагул” маҳалла фуқаролар йиғини ҳудудида жойлашган ушбу корхона тикувчиликка ихтисослашган бўлиб, жамиятда асосан маҳалла хотин-қизлари иш билан таъминланган. Корхонада хотин-қизларни касб-ҳунарга ўқитиш, бандлигини таъминлаш бўйича олиб борилаётган ишлар депутатлар томонидан алоҳида эътироф этилди. Ҳозирда “DIL ARF” МЧЖда 60 нафар хотин-қиз тикувчилик ва зардўзлик билан шуғулланмоқда. Бандлик бўлими билан ҳамкорликда жамият маҳаллада “Аёллар дафтари”га кирган хотин-қизларни шартнома асосида ўқитиб бермоқда.\nЛойиҳа доирасида “Аёллар дафтари”га киритилган 5 нафар хотин-қиз ушбу корхонага ишга қабул қилинди. Шунингдек, жамиятнинг 10 нафар тикувчиси ХДП сафига қабул қилинди.\nИшчи гуруҳга маълум қилинишича, жорий йилнинг июнь ойида туманда ишга туширилиши мўлжалланган “Бунёдкор” МЧЖда 560 та янги иш ўрни ташкил этилади. Мазкур тўқимачилик корхонасига асосан юқоридаги ўқув курсларини битирган, “Аёллар дафтарига” киритилган хотин-қизлар ишга қабул қилиниб, доимий даромад манбаига эга бўладилар.


Афғонистон Президенти қароргоҳидаги портлашни ИШИД ўз бўйнига олди\nҚурбон ҳайити муносабати билан 20 июль, сешанба куни Афғонистон Президенти Ашраф Ғани иштирокида президент саройида ўтаётган намоз давомида уч карра реактив снаряд портлагани эшитилди. Ушбу портлашни ИШИД ўз бўйнига олди, дея хабар берди “Eronews” нашри.\nМаълум қилинишича, сэшанба куни эрталаб, мусулмонларнинг Қурбон ҳайити намози пайтида, давлат раҳбарининг қароргоҳига учта ракета отилган. Сўнгги хабарларга кўра, воқеа сабаб ҳеч ким ҳалок бўлмаган. Аммо жароҳатланганлар бор. Ярадорлар нодавлат нотижорат ташкилоти томонидан бошқариладиган касалхонага жўнатилган.\n“Кобулдаги тиббиёт марказидан ушбу ракеталарнинг таъсирини жуда яхши сездик. Чунки, биз саройдан атиги бир неча юз метр масофада жойлашганмиз. Бир неча дақиқадан сўнг, бизга биринчи олти ярадор олиб келинди. Беморларнинг аҳволи оғир, операция қилишим керак эди”, — деди Афғонистондаги фавқулодда вазиятлар нодавлат ташкилоти вакили Марко Пунтин.\n“Афғонистондаги хавфсизлик билан боғлиқ вазият АҚШ қўшинлари олиб чиқиб кетилиши фонида кескинлашди. Ҳозирги вақтда ушбу Жанубий Осиё давлатида ҳукумат кучлари ва штат ҳудудининг 70 фоизигача назоратни ўз қўлига олган Толибон жангарилари ўртасида қарама-қаршилик мавжуд”, дейилади хабарда.\nКиритилди: 20:30 21.07.2021. Ўқилди: 2984 марта. Фикрлар сони: 0 та.


ЁШЛАРНИ ИЛМГА ЙЎНАЛТИРИШ — ДИНИМИЗ ТАЛАБИ — Zamaxshariy.uz\nЁШЛАРНИ ИЛМГА ЙЎНАЛТИРИШ — ДИНИМИЗ ТАЛАБИ\nИлм олиш динимизда энг улуғ ибодатлардан саналади. Чунки банда илм воситасида Раббисини танишга, У зотнинг буйруқларини бажаришга, шунингдек, барча мавжудотларга тааллуқли бўлган ҳақларни адо этишга муваффақ бўлади. Бирор бир дин илм олишга Ислом динидек тарғиб қилмаган. Шунингдек, Ислом дини жаҳолатга қарши илм-маърифат билан курашишга катта эътибор қаратган. Илк нозил бўлган ваҳийнинг “Ўқи” деб нозил бўлиши сўзимизнинг ёрқин далил бўла олади. Ўқиш — илмнинг калитидир.\nАллоҳ таоло Муҳаммад соллаллоҳу алайҳи васалламни пайғамбар қилиб юборган пайтни эсга олайлик. Одамлар жаҳолат ботқогига тамоман ботган эди. Жоҳилиятнинг бу ҳолатини ёритишга тарихчиларнинг қалами ўтмаслик қилади, дейилган. Аллоҳ таоЛо уларнинг бу ҳолатини Қуръони каримда шундай баён қилган: “Дўзах чоҳи ёқасида турганингизда, сизларни ундан қутқарди”, (Оли Имрон сураси, 103-оят). Дарҳақиқат, Аллоҳ таоло илм дини бўлмиш Ислом дини билан инсониятни жаҳолат зулматидан Ислом нурига олиб чикди. Ислом дини илмни имонга тасдиқ, амалга эса йўлбошчи қилган диндир.\nУшбу ҳадисга кўра, илм эгалари улуғ фазилат эгаси экани, маълум бўлади. Ислом дини инсоннинг дунё ҳаёти учун лозим бўлган барча илмларни ўрганишни фарз даражасига кўтарган диндир. Масалан, тиб ёки ҳисоб илмини олайлик. Бу илмларсиз инсон ҳаётини саодатли кечишини тасаввур қилиб бўлмайди. Бошқа дунёвий илмлар ҳам худди шулар кабидир. Бу илмлар фарзи кифоя ҳисобланади. Бу илмлар билан машғул бўлаётган кишилар фарз ибодатини бажаряпман деган ниятда машғул бўлишса, дунёвий манфаатларни қўлга киритишдан ташқари, улкан ажр-савобларга ҳам эришадилар.\nХудци шунингдек, турли ишлаб чиқариш ва саноатга доир илмлар ҳам фарзи кифоядир. Демак, ҳозирги замонда мусулмонлар фан-техника соҳасида ҳам барча дақиқ илмлардан кифоя қилиш даражасида билишлари зарур бўлади. Чунки давлатнинг куч- қудрати, ўзга давлатларга қарам бўлиб қолмаслиги илм-фаннинг ривожи ва тараққиётига боглиқдир.\nРивоят қилинишича, бир киши ҳакимлардан бирининг ҳузурига келиб: “Х,азрат, менинг бир ўғлим ва бир қизим бор. Улардан ҳар иккисини ўқиштишга қурбим етмайди, фақатгина биттасини ўқитишга имконим бор, қайси бирини ўқитай?”, деб сўрабди. Шунда ҳаким зот: “Қизингни ўқит, чунки у келажакда фарзанд тарбия қилади. Агар ўғлингни ўқитсанг, бир кишини ўқитган бўласан, аммо қизингни ўқитсанг, бутун бир жамиятни ўқитган бўласан”, деб жавоб берган экан. Қанчадан-қанча алломаларни оналари тарбиялагани ҳеч биримизга сир эмасдир. Биз фарзандларимизни, айниқса, қизларимизнинг таълим ва тарбиясига катта аҳамият қаратишимиз лозимдир. Жамиятнинг салоҳияти ва равнақи унинг илмга бўлган муносабати билан ўлчанади. Дарҳақиқат, қайси жамиятда илмга ташналик сусайса, илм ўрганишга эътибор камайса, ўша жамият тараққиётдан ортда қолади. Энг ёмони, у маънавий инқирозга ёки ҳалокатга юз тутиши муқаррардир.\nҲар қандай жамиятнинг олимлари, зиёлилари, айниқса, ота-оналар миллатнинг маънавий дунёси қашшоқланмаслиги, ахлоқи бузилмаслиги, сохта ва бузғунчи эътиқодлар ва маданиятлар таъсирига тушиб қолмаслигига масъулдирлар. Фарзандларимизга мактабга бориб таълим олишнинг ибодат эканини билдиришимиз керак. Устоз, ўқитувчи ва мураббийлар ҳам ўзларига юклатилган бурч ва масъулиятни яхши англаб, таълим ва тарбияни пухта олиб боришлари керак бўлади. Мактабда берилаётган дарсларни пухта ўзланггиришга алоҳида эътибор қаратиш ҳар бир ота-она ва устозларнинг масъулиятидир. Уларни ўз ҳолларига ташлаб қўйиб, қаерда юргани, кимлар билан ўртоқлашаётгани, нималарга қизиқаётганидан огоҳ бўлмасликнинг оқибати аянчли бўлади. Аллоҳ асрасин! Фақат илм билангина Аллоҳ таолодан бошпана сўралади. Имом Бухорий раҳматуллоҳи алайҳнинг “Илмдан бошқа нажот йўқ ва бўлмагай!”, деган маънода машҳур сўзлари ҳам бор.\nБоғот тумани «Ғойиб бобо» масжиди имом-хатиби\nPrevious Post:МИССИОНЕРЛАР ТУЗОҒИ\nNext Post:НИКОҲНИНГ ФОЙДАЛАРИ


05:00 / 09.01.2017 5105 pdf Ўқиш режими + -\nШарҳ: «Витр» сўзи луғатда «тоқ» маъносини англатади. Ушбу фаслда ўша намознинг ҳукми, фазли, ракатлари сони ва унга тегишли бошқа масалалар ҳақида сўз боради.\nШарҳ: Аллоҳ тоқдир, дегани шериги йўқдир, жуфт эмасдир, маъносидандир. Шу маънода Аллоҳ таоло витр – (тоқ) намозни яхши кўрар экан.\nПайғамбаримиз соллаллоҳу алайҳи васалламнинг, мўмин-мусулмонларга «Эй аҳли Қуръон», деб мурожаат қилишлари, «Витр намозини ўқинг», деб амр қилишлари бу намознинг вожиб эканини, ўқимаса бўлмаслигини кўрсатади.\nОртидан «Аллоҳ тоқдир, тоқни яхши кўрур!» дейишлари ҳам шу маънони таъкидлайди.\nШунинг учун ҳанафий мазҳаби витр намозини вожиб, деган. Бошқа мазҳаблар эса вожиб эмас, деганлар. Аввал кўриб ўтганимиздек, ҳанафий мазҳабидан бошқа мазҳабларда фарз ва вожиб тушунчалари бир маънони, ҳанафий мазҳабидаги фарз маъносини англатади. Шунинг учун беш вақт намоз фарзлиги ҳақидаги далил ва ҳужжатларни келтириб, уч мазҳаб вакиллари витрни ҳам вожиб, десак олти вақт намоз бўлиб қолади, деган фикрга борганлар.\nҳанафийларда эса, фарз билан суннатнинг орасида вожиб борлиги ва витр намози ҳақидаги далиллар фарздан кучсиз, суннатдан кучли бўлгани учун вожиб, дейилган. Уларнинг битта далиллари ҳам ушбу ҳадисдир.\n«Набий соллаллоҳу алайҳи васаллам бизнинг олдимизга чиқдилар ва:\nАбу Довуд, Термизий ва ал-ҳоким ривоят қилди.\nШарҳ: Ўша пайтда қизғиш туялар арабларнинг энг обрўли моли мулки бўлган. Набий соллаллоҳу алайҳи васалламнинг,\n«У сизлар учун қизғиш туялардан ҳам яхшидир», деганлари витр намози қанчалар фазлга эга эканига яна бир далилдир.\nШу билан бирга у ҳанафийларнинг бу намозни вожиб дейишларини қувватловчи кучли далилдир.\nУшбу ривоятдаги «У зот сизларга уни хуфтондан то тонг отгунча қилди», деган жумладан витр намозининг аввалги ва охирги вақтлари ҳам билинади.\n«Кечасидаги охирги намозингизни витр қилинглар», дедилар».\n«Оишага, Расулуллоҳ соллаллоҳу алайҳи васаллам қачон витр ўқир эдилар?» дедим.\n«У зот ҳаммасини ҳам қилганлар: кечанинг аввалида ҳам, ўртасида ҳам, охирида ҳам витр ўқиганлар. Вафотларидан аввал у зотнинг витрлари саҳар яқин қолганда эди», деди».\nШарҳ: Мана шу ривоятдан тоқати етган одам витрни тонг отишига оз қолганда ўқиса, афзаллиги келиб чиқади. Тоқати етмаган одам хуфтондан кейин, қачон иложини қилса ўқиб олса бўлаверади.\n«Ким кечанинг охирида тура олмасликдан қўрқса, унинг аввалида Витр ўқисин. Албатта, тунги намоз шоҳид бўлингандир. Ўша афзалдир», дедилар».\n«Набий соллаллоҳу алайҳи васаллам Абу Бакрга: «Қачон витр ўқийсан?» дедилар. Кечанинг аввалида Витр «ўқийман», деди у. У зот Умарга: «Қачон Витр ўқийсан?» дедилар. «Кечанинг охирида витр ўқийман», деди у. Бас, у зот Абу Бакрга, бу эҳтиёт тарафини олибди, дедилар. Ва Умарга: бу қувват тарафини олибди, дедилар».\nШарҳ: ҳа, ким қувват тарафини оладиган бўлса, кечанинг охирида витр ўқийди. Ким эҳтиёт тарафини оладиган бўлса кечанинг аввалида витр ўқийди.\n«Кечасининг намози икки ракат, икки ракатдир. Агар тугатишни хоҳласанг, бир ракат ила витр қил. У сенга ўқиган намозингни витр қилиб беради», дедилар».\nШарҳ: Мана шу ривоят асосида Шофеъий мазҳаби витр намозини аввал икки ракат ўқиб салом бериб, кейин бир ракат ўқиш ҳолатида олган.\n«Витр кечанинг охирида бир ракатдир», деганлар».\nМуслим, Насаий ва Аҳмад ривоят қилган.\nШарҳ: Шофеъий мазҳаби ушбу ривоятни ҳужжат қилиб, витр намозини бир ракат қилиб олганлар. Шу билан бирга витр намози кечанинг охирида ўқилиши афзал экани келиб чиқмоқда.\n«Витр ҳар бир мусулмон зиммасидаги ҳақдир. Ким беш ракатли витр қилмоқчи бўлса, қилсин. Ким уч ракатли витр қилмоқчи бўлса, қилсин. Ким бир ракатли витр қилмоқчи бўлса, қилсин», дедилар».\nШарҳ: Ушбу ҳадиси шарифдаги Пайғамбаримиз соллаллоҳу алайҳи васалламнинг «Витр ҳар бир мусулмон зиммасидаги ҳақдир» деганлари, вожиб, маъносидадир.\nШунинг учун ҳам ушбу ҳадиси шариф ҳанафий мазҳабининг энг кучли далилларидан бири ҳисобланади. Пайғамбаримиз соллаллоҳу алайҳи васаллам витр ҳар бир мусулмон зиммасидаги ҳақ эканини таъкидлаш билан бирга уни неча ракат бўлишига кенг йўл очиб, бир, уч ёки беш ракат бўлиши мумкинлигини айтмоқдалар. Шулардан бир ракатини Шофеъий мазҳаби, уч ракатини ҳанафий мазҳаби олган.\n«Витр ҳақдир. Бас, ким хоҳласа, етти ракатли витр қилсин, ким хоҳласа, беш ракатли витр қилсин, ким хоҳласа, уч ракатли витр қилсин, ким хоҳласа, бир ракатли витр қилсин», дейилган.\nШарҳ: Бу ривоятни аввалгисидан фарқи, витр намозини етти ракатли бўлиши ҳам мумкинлигидир.\n«Набий соллаллоҳу алайҳи васаллам ўн уч ракатли витр қилар эдилар. Ёшлари катта бўлиб заифлашганларида, етти ракатли витр қилдилар».\nШарҳ: Бошқа ривоятларда баён қилинишича, ушбу ўн уч ракат ичида бомдоднинг икки ракат суннати ҳам бор. Унда витр ўн бир ракатли бўлиб қолади. Ушбу адад бу борада маълум ва машҳурдир.\n«Бир кечада икки витр бўлмас, деганларини эшитдим».\nШарҳ: Демак, бир кечада фақат бир дона Витр намози ўқиш лозим. ҳанафий мазҳаби витр намози вақти хуфтон намози вақтидир, деганлар. Шу билан бирга, аввалги ўтган ҳадисларда ҳам айтилганидек, витр намози кишининг ётишдан олдин ўқийдиган намози бўлиши, агар кечаси туришга ишончи бўлмаса, ўқиб ётиш кераклиги таъкидланган.\n«Биринчи ракатда «Саббиҳисма Роббикал аъла»ни, иккинчи ракатда, «Қул йа айюҳал кофирун»ни, учинчи ракатда «Қул ҳуваллоҳу аҳад» ва «Муъаввазатайни»ни ўқир эдилар», деди».\nШарҳ: Бошқа ривоятлар учинчи ракатда фақат «Қул ҳуваллоҳу аҳад»нигина ўқишлари айтилган.\n«Муъаввазатайни» – Фалак ва Ан-Нос сураларидир.\nУшбу ҳадисдан Набий соллаллоҳу алайҳи васаллам нинг одатда кўпроқ уч ракат витр ўқиганлари очиқ-ойдин кўринмоқда.\nНасаий ва Абу Довуд:\n«Салом берганларидан кейин «Субҳанал маликил қуддус»ини уч марта айтар ва учинчисида овозларини кўтарар эдилар» деган жумлани зиёда қилганлар.\nШарҳ: Бу ҳадисда витр намозини тамомлагандан кейинги айтиладиган дуо ҳақида сўз бормоқда.\n«Набий соллаллоҳу алайҳи васаллам Витрда қироатни ошкора қилар эдиларми ёки махфийми?» деб сўралди. У киши:\n«Ўшанинг ҳаммасини ҳам қилар эдилар. Гоҳида махфий қилар, гоҳида ошкор қилар эдилар», дедилар».\nШарҳ: ҳадиснинг маъноси аниқ. Витрни таровеҳ намозида ошкора ўқиш тарқалгани ҳаммамизга маълум.\n«Набий соллаллоҳу алайҳи васаллам Витрлари нинг охирида, салом берганларидан кейин:\n«Аллоҳумма инни аъузу биризока мин сахотика ва бимуъафаика мин уқубатика ва аъузу бика минка. Ла уҳси санаан алайка анта кама аснайта ала нафсика», дер эдилар».\n«Эй бор Худоё, албатта, мен Сенинг розилигинг ила ғазабингдан, офиятинг ила уқубатингдан, паноҳ тиламайман. Сенга мақтовни санай олмайман. Сен Ўзинг Ўзингни қандоқ мақтасанг шундоқсан».\n05:00 / 09.01.2017 8279\n05:00 / 09.01.2017 1931\n2089 05:00 / 09.01.2017\nМақолага кичкина киришТаҳорат намоз ўқишнинг шартларидан ва бошланғич фарзларидан бири эканини барча намозхонлар яхши биладилар. Ислом уммати таҳоратни давоми...\n2641 05:00 / 09.01.2017


Фаластин иқтисодиёти чуқур инқирозда | Azon.uz - Ахборот-таҳлилий портал\nФаластин иқтисодиёти чуқур инқирозда\n549 07:00 17.06.2020\nИсроилнинг солиқ тушумларини ушлаб қолиши ва коронавирус пандемиясининг зарари оқибатида май ойида Фаластин ғазнаси 90 фоиз даромаддан маҳрум қолди.\n«Анадолу» агентлиги хабарида айтилишича, Фаластин ҳукумати давлат ташкилотлари ходимларига маош тўлай олмаяпти, хусусан, 135 мингга яқин ходим ҳали ҳам маош олмаган.\nҲукумат вакили Иброҳим Мулҳим маош бўйича қарздорлик ҳақида ҳеч нарса дея олмаслигини, чунки ғазна бўшлигини айтган. Молия вазирлиги маълумотига кўра, солиқ тушумларидан ҳар ой ғазнага 110 миллион келар эди, пандемия шароитида тушумларнинг 60 фоизи қисқарган.\nЎтган ойда Фаластин бюджетига 68 миллион доллар келиб тушган, шундан 28 миллион долларини донорлар ажратган. Бир ойлик давлат харажатлари эса 300 миллион долларни ташкил этади.\nФаластин иқтисодиёт инқироз аҳоли ишсизлик Махсус\n505 12:00 16.01.2021\n282 14:30 11.01.2021\nФаластинликларга тегишли минглаб дарахт кесиб ташланди. Яна...\n581 14:11 07.01.2021\nИсроил кучлари ўтган йили қанча фаластинликни ўлдирди?\n585 16:00 05.01.2021\nИсроил фаластинлик маҳбусларга вакцина ажратмайдими?\n416 14:40 28.12.2020\nКанада фаластинлик қочқинларга ёрдам беради\n372 20:30 22.12.2020